title: Unkarin Grand Prix 1997

text: Villeneuve kertoi lehdistötilaisuudessa, ettei tilanne tosiaankaan näyttänyt hyvältä kilpailun alussa hänen pudottua viidennelle sijalle. Hän kuitenkin muistutti Unkarin kilpailun yleensä olevan kilpailu, jossa sattuu ja tapahtuu, kuten Monacokin, ja lisäksi renkaat olivat suuressa roolissa. Hän kertoi vain ajaneensa siinä, missä oli, ja katseli kärkiautojen taistelua, kunnes heidän renkaansa menivät huonoon kuntoon. Hänen mukaansa jo kymmenen kierroksen jälkeen kärkiautojen renkaat olivat kuluneet. Villeneuve kertoi, että hänen ensimmäiset renkaansa olivat hyvässä kunnossa, joten oli aika hyökätä. Kuitenkin hänen haettua varikolta uudet renkaat menivät ne nopeasti huonoon kuntoon. Villeneuve kertoi ajaneensa muutaman kierroksen hitaasti, jotta saisi renkaisiin lämpöä. Siitä ei hänen mukaansa ollut apua. Vasen takarengas meni huonoon kuntoon, joten hänen täytyi hidastaa vauhtiaan ja taistella takaa tullutta Coulthardia vastaan ennen toista varikkokäyntiä.


title: Unkarin Grand Prix 1997

text: Villeneuve kertoi nähneensä, että Michael Schumacherin renkaat olivat niin huonossa kunnossa, ettei niillä olisi voinut kovin kauan ajaa.


title: Unkarin Grand Prix 1997

text: Kolme kierrosta ennen loppua Villeneuve kertoi saaneensa varikkoväeltään tiedon, että Hillin vauhti hidastui valtavasti. Niinpä hän alkoi taas ajaa täysillä ja ohitti tämän viimeisellä kierroksella. Villeneuve arveli Hillin olevan iloinen toisesta sijasta, mutta todella pettynyt menetettyään voiton. Häntä harmitti tilanne Hillin kannalta, mutta voitto oli hänelle kuitenkin mestaruustaistelun kannalta erittäin tärkeä.


title: Unkarin Grand Prix 1997

text: Hill kertoi johdossa ajamisen tuntuneen mahtavalta ja että hän todella nautti siitä. Hän sanoi havainneensa vian autossaan kolme kierrosta ennen loppua tullessaan shikaanista ulos. Hänen painaessa kaasua, hän ihmetteli sen tuntuneen oudolta. Pian vaihteetkin katosivat ja hän juuttui toiselle vaihteelle. Hän mainitsi renkaiden toimineen suorastaan loistavasti koko viikonlopun ja oli loppujen lopuksi tyytyväinen toiseen sijaan.


title: Unkarin Grand Prix 1997

text: Johnny Herbert kertoi olleensa iloinen kolmanteen sijaansa. Vaikka alkukausi oli hänen mukaansa sujunut melko hyvin, hän painotti, että työtä täytyisi kuitenkin tehdä paljon loppukautta ajatellen.


title: Belgian Grand Prix 1997

text: Belgian Grand Prix 1997 oli Formula 1 -sarjan osakilpailu, joka ajettiin Spa-Francorchamps'n radalla 24. elokuuta 1997. Kilpailun voitti Michael Schumacher, jolle voitto oli kauden neljäs. Nopeimman kierroksen ajoi Jacques Villeneuve aikaan 1,52.692. Kilpailu startattiin turva-auton takaa. Mika Häkkinen hylättiin väärän polttoaineseoksen takia.


title: Sami Sinkkonen

text: Sami Sinkkonen (s. 7. heinäkuuta 1975 Turku) on uransa lopettanut suomalainen jalkapallomaalivahti. Liigadebyyttinsä hän pelasi FC Interin joukkueessa heinäkuussa 1997. Urallaan hän pelasi 55 Veikkausliigan ottelussa ja edusti FC Interin lisäksi FC Jazzia ja IFK Mariehamnia. Kauden 2006 lopulla loukkaantumisista kärsinyt Sinkkonen ilmoitti lopettavansa liigauransa.


title: Rumpukapula

text: Settirumpukapulat ovat yleensä noin 40 cm pitkät, yleensä puiset tai alumiinista/muovista (Ahead -rumpukapulat) valmistetut, joita käytetään rumpuja ja symbaaleja soittaessa. Kapuloiden painoja ja tipin (pyöreähkö soittopää) muotoja on useita, ja ne vaikuttavat yhdessä rumpalin oman 'tatsin' kanssa soitettavan rummun tai symbaalin soundiin. Tyypillisimmät kapulatyypit ovat (paksuimmasta ohuimpaan) 2B, 5B, 5A ja 7A.


title: Rumpukapula

text: Rumpukapulat valmistetaan yleensä puusta ja materiaalina ovat usein hikkorit, tammet tai vaahterat. Muita säännöllisesti käytetettyjä aineita ovat alumiini päällystettynä PVC:llä, lasikuitu, nailon, akryylikuitu ja hiilikuitu. Tyypillinen kapula on halkaisijaltaan 1,5 senttimetriä ja pituudeltaan 41 senttimetriä, mutta koko saattaa vaihdella huomattavastikin rumpaleiden kesken.


title: Josba

text: Josba eli Joensuun salibandy on vuonna 1988 perustettu joensuulainen salibandyn erikoisseura. Seuran miesten edustusjoukkue pelaa kaudella 2018–2019 Suomen toiseksi korkeinta sarjatasoa Divaria. Se on voittanut liigamestaruuden vuosina 1992 ja 1994.


title: Afraid of Sunlight

text: Afraid of Sunlight on Marillionin vuonna 1995 julkaistu kahdeksas studioalbumi, ja viimeinen jonka levy-yhtiönä oli EMI. Albumi käsittelee kuuluisuuden tuhoisaa puolta. Kappale "Afraid of Sunlight" liittyy James Deanin kaltaisiin, kun taas "Out of this World" käsittelee vuonna 1967 kuollutta Donald Campbellia, jolla oli hallussaan nopeusennätykset sekä maalla että vedessä. Kappale sai Bill Smithin etsimään ja nostamaan Campbellin Bluebird K7 -veneen, jonka kyydissä tämä oli kuollut. "King" viittaa Elvikseen, Kurt Cobainiin ja yhtyeen vihjeiden mukaan Michael Jacksoniin. Kappale "Beyond You" muistuttaa Phil Spectorin Wall of Sound -tuotoksia, ja se nauhoitettiin yksikanavaisesti.


title: Afraid of Sunlight

text: Laulaja Steve Hogarth on kertonut Kuin raivo härkä -elokuvan olleen suurena vaikutteena albumin teossa. Toisena vaikutteena on ollut O. J. Simpson, jonka murhaoikeudenkäynti oli nauhoitusten aikana menossa. Hogarth pitää albumia Marillionin parhaana.Vuoden 1999 uudelleenjulkaisulla on lisäksi seuraavat kappaleet toisella levyllä:


title: Tasavallan Presidentti (vuoden 1969 albumi)

text: Tasavallan Presidentti on Tasavallan Presidentin esikoisalbumi, joka ilmestyi loppuvuodesta 1969. Sitä kutsutaan myös "Tasavallan Presidentti I:ksi", koska yhtyeellä on myös toinen nimetön levy. Samoihin aikoihin ilmestyi myös levyn yhteydessä tehty single "Time Alone With You / Obsolete Machine", jonka A-puoli ei ole albumilla. Levy on pääosin Frank Robsonin ja Måns Groundstroemin säveltämä, mutta mukana on joitain yhtyeen yhdessä tekemiä kappaleita ja yksi Jukka Tolosen sävellys. Frank Robson on sanoittanut levyn kappaleet. ”Crazy Thing N:o 1” sisältää pätkän J. S. Bachin Inventiosta 13.


title: Dooley’s

text: Dooley’s on saksalainen kermalikööri, jossa on toffeeta ja vodkaa. Sitä myydään muovipäällysteisessä, läpinäkymättömässä pullossa, jonka väriteema on pääosin sinipunainen. Likööri itse on väriltään kermanvalkoinen.


title: Eonia

text: Eonia (Euro Overnight Index Average) on päivittäin laskettava yliyön viitekorko, jota käytetään viitekorkona esimerkiksi viivästyskorkojen laskemisessa sekä korkojohdannaisten kohde-etuutena.


title: Eonia

text: Euroopan keskuspankki (EKP) laskee Eonian jokaisena TARGET-järjestelmän aukiolopäivänä ja julkaisee koron illalla ennen kello 19.00 Keski-Euroopan aikaa Reutersin kautta.


title: Eonia

text: European Banking Federation on valinnut joukon pankkeja paneeliksi näiden markkinavolyymin sekä luottokelpoisuuden perusteella. Euribor- ja Eonia-koron paneelit koostuvat samoista pankeista. Jokainen paneelin jäsenpankki toimittaa illalla EKP:lle päivän aikana antamiensa vakuudettomien yliyönlainojen kokonaismäärän sekä näiden lainojen keskimääräisen koron. EKP laskee näin ilmoitetuista koroista lainamäärillä painotetun keskiarvon kahden desimaalin tarkkuudella. Tämä keskiarvo on kyseisen päivän Eonia-korko. Eonia ilmoitetaan todelliset päivät/360 -perustaisena.


title: Gallträsk

text: Gallträsk on järvi Kauniaisissa. Sen pinta-ala on noin 11,7 hehtaaria ja keskisyvyys noin metri. Se on ainoa kokonaisuudessaan Kauniaisten alueella sijaitseva järvi. Järvestä virtaa vettä koilliskolkasta alkunsa saavan ojan kautta Espoon Lippajärveen. Järven länsipäässä sijaitsee pieni suojeltu Träskmossenin suoalue.


title: Gallträsk

text: Gallträsk on muodostanut Kauniaisten huvila-alueen ytimen Grankullan (suom. Kauniaisten) perustamisesta 1906 lähtien. Se oli tuolloin varsin hyväkuntoinen järvi ja erittäin suosittu uimakohde matalien rantojensa ja puhtaan vetensä vuoksi.


title: Gallträsk

text: 1920-luvulla kasvaneen asukastiheyden vuoksi lampeen päästettyjen haja-asutuksen jätevesien määrä lähti rajuun nousuun. Yhdessä lähistöllä sijainneen paristonpurkulaitoksen kemikaalipäästöjen kanssa järvi pilaantui niin huonoon kuntoon, että Kauniaisten kauppala joutui asettamaan sen uimakieltoon 1950-luvulla. Päästöt aiheuttivat myös rehevöitymisprosessin käynnistymisen, joka on lisännyt pohjasedimenttiä ja johtanut järven mataloitumiseen.


title: Gallträsk

text: Kauppala alkoi kiinnittää huomiotaan järveen vuonna 1967, kun järven tila oli todettu huonoksi. Kauppala suoritti tutkimuksen järven tilasta ja päätyi lopputulokseen: järvi on heikossa tilassa. Tutkimuksen jälkeen viemäröintijärjestelmiä uudistettiin 1970- ja 1980-luvuilla, jolloin käytännössä jätepäästöt järveen jäivät olemattomiksi. Huolimatta päästöjen vähenemisestä rehevöityminen jatkui järven sisäisen kuormituksen johdosta.


title: Gallträsk

text: Nykyään Gallträsk on huomattavasti paremmassa tilassa kuin kolme vuosikymmentä sitten. Järven typpi- ja fosforipitoisuudet ovat pienentyneet huomattavasti. Sedimentissäkin raskasmetalleista enää sinkki ylittää maan sallitun raja-arvon. Ohjearvot ylittää sinkin lisäksi lyijy, elohopea, kadmium ja kupari.


title: Gallträsk

text: Kaupunki on viime aikoina pohtinut useita suunnitelmia järven saattamiseksi virkistyskäyttökuntoon. Kaupunki on muun muassa vuodesta 2006 lähtien ruopannut järveä ja siirtänyt massan läheisiin geotuubeihin ylimääräisen veden poistamiseksi. Hankkeesta on saatu lähinnä positiivisia kokemuksia ja sitä aiotaan edelleen jatkaa. Syntynyttä massaa on myöhemmin tarkoitus käyttää muun muassa maantäytteenä, sillä myrkkypitoisuuksien on ainakin toistaiseksi havaittu olevan riittävän pienet tähän käyttöön. Mikäli myrkkypitoisuudet olisivat liian korkeat, kuljetettaisiin massa todennäköisesti kaatopaikalle.


title: Gallträsk

text: Järvellä toimii purjehdusseura Gallträsk Segelsällskap (GSS). Se järjestää järvellä vuosittain touko- tai kesäkuussa Grani Opti Rallye -purjehduskilpailun optimistijollille. Seurassa on noin 160 jäsentä.


title: Gallträsk

text: Useat Gallträskin rannalla asuvat ihmiset käyvät keäsisin aamu-uinnilla Gallträskillä sekä pohjoisrannan "Uimilaiturilta" että GSSn laiturilta. Kauniaisten omaehtoisen liikumisen edistäjät ry (KOLE) järjestää vuosittan Gallträskin poikkiuintitapahtumia, joissa halukkaan voivat uida järven poikki kajakin saattemana. Matka laiturien välillä on 230 metriä.


title: Gallträsk

text: Järvellä harrastetaan myös kalastusta. Ruutana ja hauki ovat yleisimmät saalislajit.


title: Víctor Moya

text: Víctor Moya (s. 24. lokakuuta 1982 Santiago de Cuba) on kuubalainen korkeushyppääjä.


title: Víctor Moya

text: Moya voitti 2005 Keski-Amerikan ja Karibian mestaruuden tuloksella 226. Samana vuonna hän voitti Helsingin MM-kisoissa MM-hopeaa tuloksella 229. Kauden lopussa hän voitti ennätyksellään 235. Vuonna 2006 hän sijoittui neljänneksi Moskovan sisäratojen MM-kisoissa tuloksella 230. Hän voitti kultaa Pan-Amerikan kisoissa 2007 tuloksella 232. Osakan MM-kilpailuissa 2007 Moya sijoittui viidenneksi hypättyään 230. Hän oli viides myös Valencian halli-MM-kisoissa 2008 tuloksella 227. Myöhemmin samana vuonna hän voitti Keski-Amerikan ja Karibian mestaruuden Calissa tuloksella 225. Daegun MM-kilpailuissa 2011 hän karsiutui. Saman vuoden Guadalajaran Pan-Amerikan kisoissa hän sai pronssia tuloksella 226. Lontoon olympialaisissa 2012 hän karsiutui loppukilpailusta.


title: Dyskalkulia

text:
Dyskalkulia (eli matemaattinen oppimisvaikeus tai laskemiskyvyn häiriö) on nimitys synnynnäiselle kehityksen aikana ilmenevälle matematiikan osaamisen ja oppimisen erityisvaikeudelle. Tätä laskutaitojen omaksumisen vaikeutta pidetään muista kognitiivisistä häiriöistä erillisenä aivotoimintojen poikkeavuuteen pohjautuvana häiriönä.
Dyskalkulia on synonyymi maailman terveysjärjestön (ICD-10, WHO, 1992) ja Yhdysvaltojen Psykiatriyhdistyksen (DSM-IV, APA, 1994) tautiluokitusten diagnooseille erityisille vaikeuksille oppia peruslaskutaitoja. ICD-10:ssä käytetään termiä “Laskemiskyvyn häiriö” (F81.2: Specific disorder of arithmetical skills). DSM-IV:ssä käytetään termiä “Matematiikkahäiriö” (315.1: Mathematics disorder, aiemmassa DSM-III-R versiossa Developmental Arithmetic Disorder).


title: Dyskalkulia

text: Vaikea-asteisia matemaattisia oppimisvaikeuksia on eri maissa tehtyjen arvioiden mukaan noin 3-7%:lla väestöstä. On arvioitu, että Suomessa noin kymmenestä viiteentoista prosentilla oppilailla on vaikeuksia matematiikan osalta. Dyskalkulian esiintyvyyttä on vaikea arvioida, koska selkeää diagnostista käytäntöä ei ole olemassa.


title: Dyskalkulia

text: Matematiikan vaikeuksien yleisyydestä huolimatta sen oppimisvaikeuksien tutkimus on ollut huomattavasti vähäisempää kuin kielen kehitykseen ja lukemisen vaikeuksiin kohdistuva tutkimus . Tutkimusta on tehty niin aikuisten, lasten, kuin nuortenkin keskuudessa. Kognitiivinen neuropsykologinen näkökulma on yleinen oppimisvaikeuksien tutkimuksessa ja se on suuntautunut tarkastelemaan lähinnä lukujen ymmärtämistä ja tuottamista sekä peruslaskutoimitusten hallintaa.


title: Dyskalkulia

text: Tyypillisimpänä oireena ja samalla vaikeuksien kriteerinä pidetään peruslaskutaitojen omaksumisen hankaluuksia. Vaikeudet ilmenevät yksinkertaisissa laskutoimituksissa. Suoriutuminen matemaattisista tehtävistä on hitaampaa, kuin muilla. Alle kouluikäisillä ja esikouluikäisillä parhaimpina ennusmerkkeinä tulevista vaikeuksista pidetään puutteita lukumääräisyyden tajussa, lukujonotaidoissa, numeroiden ja lukujen tunnistamisessa sekä työmuistissa. Eroavaisuudet lasten matemaattisissa taidoissa vain kasvavat koulun alkaessa ja osa lapsista kiinnittää huomiota lukumääriin, osa väreihin, järjestykseen tai johonkin muuhun.


title: Dyskalkulia

text: Laskutaitojen oppimisen vaikeuksia esiintyy usein myös silloin kun lapsen yleinen kyvykkyys on alhainen, lapsella on kielellisiä, visuo-spatiaalisia tai tarkkaavuuden vaikeuksia. Nämä eivät kuitenkaan yksistään selitä dyskalkuliaa, sillä se voi esiintyä myös ilman mitään muita kognitiivisia häiriöitä. Mikäli häiriö selittyy edellä mainituilla vaikeuksilla tai havaintojen teon häiriöillä (näön- tai kuulon häiriöillä), ei vaikeuksia diagnosoida laskemiskyvyn häiriöksi. Aritmeettisten faktojen muistamiseen liittyvät vaikeudet ovat keskeinen tekijä lähes kaikissa lasten matemaattisissa vaikeuksissa.


title: Dyskalkulia

text: Dyskalkulia voidaankin jakaa primaariin (ei selity muilla tekijöillä) ja sekundaariin (selittyy muilla tekijöillä).


title: Dyskalkulia

text: Aivotoiminnallisesti dyskalkulia-oireet ovat tyypillisimpiä päälaenlohkon rakenteellisten poikkeamien ja toiminnallisten häiriöiden yhteydessä.


title: Dyskalkulia

text: Neuropsykologisesti tarkasteltuna matemaattisten suoritusten taustalla on monimutkainen toiminnallinen järjestelmä, johon kuuluu osia aivojen eri alueilta ja tasoilta järjestelmän eri osioiden tuottaessa erilaisia virhetyyppejä, kun kyseessä on toiminnan häiriö.


title: Dyskalkulia

text: Perintötekijöillä on havaittu olevan merkittävä rooli vaikeuksien ilmenemisessä. Myös erilaiset sikiönkehityksen aikaiset tai synnytyskomplikaatioiden aiheuttamat aivotoiminnalliset poikkeamat voivat olla syynä dyskalkuliaan. Tutkimuksin ei ole voitu varmasti osoittaa, onko kyseessä yksi vai –kuten todennäköistä– useampia erilaisia muotoja ja variaatioita oppimisen vaikeudesta. Yksilölliset erot oirekuvassa ja pulmien vaikeusasteessa ovat suuret.


title: Dyskalkulia

text: Dyskalkulia-termillä tarkoitetaan yleensä vaikea-asteisia matemaattisia oppimisvaikeuksia, joiden syytekijät ovat kehityksellisiä.] Akalkulialla vuorostaan tarkoitetaan aivojen vaurioitumisesta aiheutuneita matemaattisia vaikeuksia tai laskutaitojen menettämistä.]


title: Dyskalkulia

text: Toimivaa hoitoa dyskalkulialle ei ole olemassa. Yksilöllisesti suunnitellulla ja hyvin toteutetulla, pitkäkestoisella opetuksellisella harjoittelulla on merkittäviä positiivisia vaikutuksia sekä oppimiseen että minäkuvaan oppijana. Dyskalkulikkojen minäkuva on usein negatiivissävytteiden ja suhtautuminen matematiikan oppimiseen kielteinen, jopa ahdistuksen täytteinen (ns. matikka-ahdistus).Häiriö jää usein pysyväksi huolimatta oppimisvaikeuksien hoidosta tai hyvästä opetuksesta huolimatta. Aikuisiässä dyskalkulia saattaa vaikeuttaa merkittävällä tavalla yksilön ammatin hankintaan, työllistymiseen ja arjen hallintaan.


title: Riccardo Giacconi

text: Riccardo Giacconi (6. lokakuuta 1931 – 9. joulukuuta 2018) oli italialaissyntyinen yhdysvaltalainen fyysikko. Hänelle myönnettiin Nobelin fysiikanpalkinto vuonna 2002 tutkimuksista astrofysiikan alalla, erityisesti kosmisten neutronien havaitsemisesta.


title: Riccardo Giacconi

text: Giacconin ominta alaa on röntgentähtitiede, ja hänen panoksensa on ollut merkittävät kosmisten röntgensäteilyn lähteiden löytämisessä. Koska ilmakehä absorboi röntgensäteilyä, kosmista röntgensäteilyä pitää mitata avaruudesta käsin. Giacconi kehitti siihen laitteita, ja löysi ensimmäiset röntgensäteilylähteet aurinkokuntamme ulkopuolelta.


title: Tasavallan Presidentti (vuoden 1971 albumi)

text: Tasavallan Presidentti on Tasavallan Presidentin toinen albumi. Sitä kutsutaan myös "Tasavallan Presidentti II:ksi", koska myöskään yhtyeen ensimmäisellä levyllä ei ole nimeä. Levy ilmestyi vuonna 1971, eli myöhemmin kuin Pekka Strengin ja Tasavallan Presidentin yhteinen levy "Magneettimiehen kuolema", joka äänitettiin levyä myöhemmin. ”I Love You Teddy Bear” on uusi versio yhtyeen ensimmäisen levyn kappaleesta ja ”Deep Thinker” uusi versio yhtyeen syksyllä 1970 julkaiseman ”Solitary”-singlen B-puolesta.


title: Italian Grand Prix 1997

text: Italian Grand Prix 1997 oli Formula 1 -sarjan osakilpailu, joka ajettiin 7. syyskuuta 1997 Monzassa. Kilpailun voitti David Coulthard, jolle voitto oli kauden toinen. Nopeimman kierroksen kisassa ajoi Mika Häkkinen aikaan 1,24.808.


title: Itävallan Grand Prix 1997

text: Itävallan Grand Prix 1997 oli Formula 1 -sarjan osakilpailu, joka ajettiin 21. syyskuuta A1-Ringillä. Kyseessä oli ensimmäinen A1-Ringillä ajettu Formula 1 -kilpailu ja ensimmäinen Itävallan Grand Prix sitten kauden 1987, jolloin ajettiin vanhalla Österreichringillä. Kilpailun voitti Jacques Villeneuve, jolle voitto oli uran kymmenes.


title: Itävallan Grand Prix 1997

text: Toisesta lähtöruudusta lähtenyt Mika Häkkinen nousi lähdössä kilpailun johtoon, mutta hän joutui keskeyttämään pääsuoralle jo ennen ensimmäisen kierroksen päättymistä moottoririkon takia.


title: Vaatturi

text: Vaatturi eli räätäli (vanhentuneelta nimitykseltään kraatari) on käsityöläinen, joka tekee ammatikseen vaatteita ja tarvittaessa uudistaa ja korjaa niitä.


title: Vaatturi

text: Ennen vaateteollisuuden syntyä räätälit tekivät suuren osan vaatteista niin kaupungeissa kuin maaseudullakin. Yksinkertaisempia vaatteita tehtiin puhdeaskareina kodeissa. Maaseudulla vaatteet tehtiin lähes kokonaan itse. Pyhävaatteet, kuten tumma puku, saatettiin teettää räätälillä, koska kaupoissa ei ollut pukuja kovin moneen lähtöön. Isojen talojen isäntien, kauppiaiden, kirkon ja virkamiesten puvut olivat lähes poikkeuksetta räätälin tekemiä.


title: Vaatturi

text: Isaac Merritt Singer patentoi ompelukoneen vuonna 1851. Singer markkinoi konettaan aluksi kotiompelijoille, koska ajatteli, ettei räätälien ammattiylpeys sallisi koneen käyttöä. 1860-luvun alussa alkoi kuitenkin ilmestyä vaatturiverstaita joissa ommelttiin vaatteita koneilla sarjatyönä. Aikaisemminkin räätälit olivat valmistaneet yksinkertaisempia vaatteita varastoon, mutta nyt valmisvaateteollisuus erkani omille urilleen ja lähti laajenemaan nopeasti. Yhä pienenevä joukko räätäleitä valmisti vaatteita edelleen käsityönä, mutta he eivät kyenneet kilpailemaan perusvaatetuksen valmistuksessa teollisuuden kanssa. Räätälit säilyttivät kuitenkin asemansa korkealuokkaisten miestenpuken valmistajina.


title: Vaatturi

text: Sana räätäli viittaa perinteiseen ammatinharjoittajaan. Vaatturi on uudissana, joka luotiin 1800-luvun lopulla, samoihin aikoihin kun vaatteiden teollinen valmistus alkoi syrjäyttää räätälin valmistamia vaatteita. Paikkari oli ammattikuntalaitoksen aikana mestarintutkintoa suorittamattoman vaatturin nimitys. Muissa kielissä ei ole vastaavaa perinteistä ja modernia ilmaisua vaan ruotsiksi sanotaan aina "skräddare" ja englanniksi "tailor".


title: Vaatturi

text: Vaatturitoiminta muuttui Suomessa vaiheittain tilaustöiden kysynnän vähetessä, vaateteollisuuden lisääntyessä ja valmisvaatteiden tullessa markkinoille yksittäiskappaleiden valmistukseksi ja toisaalta kokonaan tai osittain sarjatyöksi: Vaatturiliike saattoi valmistaa yksittäistuotteita varastoon ja tuottaa samanaikaisesti sarjatuotantona vaatteita. Myös valmisvaatteiden välitys oli mahdollista.


title: Vaatturi

text: Vaatturiksi opiskellaan ammattikoulun vaatturilinjalla. Ammatillisia jatkotutkintoja ovat vaatturin ammattitutkinto, vaatturimestarin erikoisammattitutkinto sekä mallimestarin erikoisammattitutkinto.


title: Vaatturi

text: Nykyisin teollisuus toimittaa vaatteet suurimmalle osalle väestöstä ja vaatturit tekevät vaativia tilaustöitä, lähinnä pukuja. Vaatturintyönä tehty vaate on hintava, mutta sen istuvuus on parempi kuin muilla menetelmillä tehtyjen vaatteiden. Hyvä istuvuus on perinteisen miesten pukeutumisen keskeinen ominaisuus. Hyvin tehty puku istuu kuin "munankuori".


title: Vaatturi

text: Tilaustyötä tekevät vaatturit voivat valmistaa pukujen lisäksi miesten päällysvaatteita ja juhlapukuja sekä naisten kävelypukuja sekä päällysvaateita.


title: Vaatturi

text: Tilaustyöksi kutsutaan perinteistä työmenetelmää jossa vaatteen osat harsitaan yhteen ja sovitetaan ainakin kahdesti valmistuksen aikana.


title: Vaatturi

text: Mittatilauspuvut eivät ole perinteistä vaatturintyötä. Mittapuvut on mitattu yksilöllisesti, mutta ommeltu suoraan valmiiksi pukutehtaassa. Mittapuku sijoittuu hinnaltaan ja ominaisuuksiltaan valmisvaatteiden ja tilaustyön väliin.


title: Vaatturi

text: Vaatturin ammatti on perinteinen käsityöammatti. Vaatturit käyttävät ompelukoneen lisäksi työssään useita tähän nimenomaiseen työhön suunniteltuja työvälineitä. Vaatturien käyttämiä työvälineitä ovat mm. syyrinki, patsukka, prässihevonen ja vaatturinkolmio.


title: Vaatturi

text: Yhden puvun tekeminen vie noin 50 työtuntia: takin teko 35 ja housujen tekeminen 15. Frakin tekemiseen menee 60 tuntia.


title: Donald Woods

text: Donald James Woods, OBE, (15. joulukuuta 1933 – 19. elokuuta 2001) oli eteläafrikkalainen toimittaja ja apartheidin vastainen aktivisti. Hän oli sanomalehti Daily Dispatchin päätoimittaja vuosina 1965–1977. Hän menetti virkansa tutkittuaan Musta tietoisuus -liikkeen johtajan Steve Bikon kuolemaa. Woods oli maailman ensimmäinen yksityishenkilönä Yhdystyneiden kansakuntien turvallisuusneuvostossa puhunut.


title: Donald Woods

text: Woodsille myönnettiin vuonna 1978 Vapauden kultainen kynä.


title: Donald Woods

text: Woods syntyi East Londonissa Etelä-Afrikassa, jossa Woodsin suku oli asunut jo monen sukupolven ajan. Woodsin esivanhemmat saapuivat Etelä-Afrikkaan vuonna 1820.


title: Donald Woods

text: Woods sai tyypillisen länsimaalaisen kasvatuksen ja opiskeli lakia Kapkaupungin yliopistossa. Hän uskoi, että vastikään valittu Kansallispuolueen muodostama hallitus loisi paremman Etelä-Afrikan sekä uuden apartheidjärjestelmän, joka hyödyttäisi kaikkia kansalaisia. Woods ryhtyi toimittajaksi ja pestautui lopulta Daily Dispatch -sanomalehden toimituksen. Hän avioitui Wendyn kanssa tänä aikana ja piakkoin heillä oli suuri perhe, johon kuului viisi lasta ja koira. Myöhemmin Woodsista tuli Daily Dispatchin päätoimittaja. Woods puhui äidinkielenään englantia, mutta osasi myös afrikaansia ja xhosan kieltä.


title: Donald Woods

text: Woodsin ollessa Daily Dispatchin päätoimittaja lehti oli kriittinen sekä Etelä-Afrikan hallitusta että Musta tietoisuus -liikettä kohtaan. Nuori lääkäri Mamphela Ramphele arvosteli Woodsia harhaanjohtavista liikettä koskevista kirjoituksista ja haastoi hänet tapaamaan liikkeen johtajaa Steve Bikoa. Kaksikko ystävystyi ja Woods tuki liikettä lehtensä pääkirjoituksissa sekä palkkaamalla lehteen mustia toimittajia.


title: Donald Woods

text: 16. kesäkuuta 1976 Sowetossa puhkesi opiskelijakapina, joka ajoi bantun kielen tasa-arvoisuutta ja vaati afrikaansin kielen pakollisen opiskelun poistamista. Opiskelijat marssivat Morris Isaacsonin koulusta opetusministeriön virastoon Johannesburgiin. Viraston edessä poliisi käski koululaisia hajaantumaan. Koululaiset eivät suostuneet, jolloin poliisi avasi tulen. Tämä sytytti mellakan mustien ja poliisien välillä. Hallitus syytti Musta tietoisuus -liikettä sekä muita poliittisia organisaatioita, jotka se kielsi sekä asetti useita ihmisiä kotiarestiin.


title: Donald Woods

text: Steve Biko oli palaamassa Kapkaupungista, jossa hän oli osallistunut maanalaiseen kokoukseen, kotiinsa, kun poliisi pidätti hänet. Hänet vangittiin, hakattiin puolikuoliaaksi ja siirrettiin käsiraudoissa alasti poliisin pakettiautossa Pretoriaan. Biko kuoli matkalla. Oikeusministeri James Kruger väitti Bikon kuolleen tämän ryhdyttyä nälkälakkoon ja totesi afrikaansiksi: ”Dit laat my koud” (”Hänen kuolemansa jättää minut kylmäksi”).


title: Donald Woods

text: Woods ja Bikon vaimo Ntski menivät ruumishuoneelle, jossa Daily Dispatchin valokuvaaja kuvasi Bikon hakatun ruumiin.


title: Donald Woods

text:
Elämä Etelä-Afrikassa kävi Woodsin perheelle hankalaksi hallituksen uhkailujen takia. Donald päätti paeta maasta. Hänet salakuljetettiin pois talostaan ja hän naamioitui anglikaanipapiksi jonka väärennetyssä passissa luki että hän olisi "David C. Curren". Woods lähti uudenvuodenaattona 1977 kohti Lesothon rajaa.
Woods yritti ylittää rajajoen, mutta edellisen viikon tulvat haittasivat ylitystä, joten hän joutui yrittämään raja-aseman kautta väärennetyllä passilla. Hänen onnistui ylittää rajan turvallisesti. Lesothosta australialainen diplomaatti Bruce Haigh, joka oli aiemmin auttanut ihmisiä pakenemaan maasta, ajoi Woodsin pääkaupunkiin Maseruun, missä hän meni Britannian suurkomissioon ja soitti vaimolleen, jotta tämä tulisi perheineen hänen luokseen. Lesothon hallitus auttoi Woodsia saamaan YK:n passit, jotta he voisivat lentää Etelä-Afrikan yli Botswanaan ilman, että Etelä-Afrikan hallitus puuttuisi asiaan. Woods lensi Botswanasta Lontooseen, jonne hän saapui 1. tammikuuta 1978 ja sai poliittisen turvapaikan.


title: Donald Woods

text: Elokuvaohjaaja Richard Attenborough ohjasi Woodsin kirjojen pohjalta Steve Bikosta kertovan elokuvan "Huuto vapaudelle". Elokuvassa Woodsia näyttelee amerikkalainen näyttelijä Kevin Kline, joka ystävystyi Woodsin perheen kanssa elokuvan teon aikana.


title: Donald Woods

text: 11. helmikuuta 1990 Nelson Mandela vapautui vankilasta. Pääsiäisenä Mandela saapui Lontooseen suureen apartheidin vastaiseen konserttiin kiittämään brittejä vuosikausia jatkuneesta apartheidin-vastaisesta työstä. Woods antoi Mandelalle Afrikan kansalliskongressin väreissä olevan solmion.


title: Donald Woods

text: Kun Bikon kuolemasta oli kulunut 20 vuotta, Woods vieraili 9. syyskuuta 1997 Mandelan kutsusta East Londonissa paljastamassa Bikon patsaan. Samalla Woods sai takasin kansalaisuutensa ja hän äänesti ensimmäisissä vapaissa vaaleissa Etelä-Afrikassa, Johannesburgin kaupungintalolla. Woods kuoli vuonna 2001 syöpään Lontoossa.


title: Lambertland

text: Lambertland on Tasavallan Presidentin kolmas albumi, joka ilmestyi vuonna 1972. Se oli ensimmäinen kahdesta albumista, jolla solistina toimi Frank Robsonin korvannut Eero Raittinen. Myös yhtyeen tyyli oli siirtynyt jazz-rockista entistä vahvemmin progressiiviseen rockiin.Rantanen 2005, s.228. Albumista muodostui yhtyeen kaupallinen läpimurto sen noustessa albumilistan sijalle 7. Levy on yhtä Pekka Pöyryn säveltämää kappaletta lukuun ottamatta Jukka Tolosen säveltämä. Albumin sanoitukset, kuten myös kansikuva, ovat Mats Huldénin tekemiä.


title: Lambertland

text: Albumin julkaisi Love Records, jonka kautta oli ilmestynyt myös yhtyeen debyyttialbumi. Lisäksi Sonet-yhtiö julkaisi "Lambertlandin" Ruotsissa, Britanniassa ja Länsi-Saksassa.Rantanen 2005, s.252. Britanniassa albumi sai kehuja muun muassa NME:n arvostelussa:


title: Lambertland

text: Hyvän palautteen saattelemana Tasavallan Presidentti aloitti toisen Englannin-kiertueensa marraskuussa 1972. Brittiläinen musiikkilehti Melody Maker mainosti kiertuetta puolen sivun ilmoituksella. Yhtye esiintyi muun muassa kahdella kuuluisalla lontoolaisella klubilla; Ronnie Scott's Clubilla sekä The Marquee Clubilla.Lehtonen 1983, s.588.


title: Lambertland

text: Saksalaisella vuoden 1981 Sonet-painoksella on vaihtoehtoiset, hieman pidemmät, miksaukset kappaliesta ”Dance” ja ”Last Quarters”.


title: Lambertland

text:
A-puoli
B-puoli


title: Pystykorva

text: Pystykorva on koiratyyppi, jolle on ominaista paksu turkki sekä pystyssä olevat, kolmionmuotoiset korvat. Koiran häntä on yleensä kiertynyt kippuralle selän päälle. Useimmat pystykorvarodut kuuluvat FCI:n roturyhmään 5 (Pystykorvat ja alkukantaiset koirat).


title: Pystykorva

text: Pystykorvatyyppisten koirien tarkka alkuperä ei ole tiedossa, mutta monet nykyiset pystykorvarodut ovat peräisin arktisilta alueilta. Niiden ruumiinrakenne sopii hyvin kylmään, pohjoiseen ilmastoon. Niillä on tyypillisesti lämmin, vedenpitävä alusvilla, joka on karkeaa päällyskarvaa tuuheampi. Pienet korvat kestävät paremmin pakkasta, ja käpäliä suojaa paksu karva. Luonteeltaan, käytökseltään ja vaistoiltaan varsinkin alkukantaiset pystykorvarodut ovat usein itsenäisiä, tarkkailevia ja mahdollisesti varautuneita vieraita kohtaan. Siksi ne vaativat asiantuntevaa koirien eleitä ymmärtävää ohjausta ja vuorovaikutteista kanssakäymistä.


title: Pystykorva

text: Suomalaisen alkukantainen maatiaispystykorvan perillinen on kaikenviljainen perinteinen pohjanpystykorva.


title: Pystykorva

text: Jalostuksen avulla ihmiset ovat kehittäneet pystykorvarotuja erilaisiin tehtäviin: pystykorvat toimivat rekikoirina, paimenkoirina ja metsästyksen apuna. Suuria ja voimakkaita rotuja, kuten karjalankarhukoiria ja norjanpystykorvia, käytetään suurriistan kuten hirven metsästyksessä. Pienempiä rotuja, esimerkiksi suomenpystykorvia ja lunnikoiria, käytetään puolestaan lintujen ja pienempien nisäkkäiden metsästykseen.


title: Pystykorva

text: Pystykorvista suurimpia ovat esimerkiksi amerikanakita, akita, alaskanmalamuutti ja kanadaneskimokoira. Kahta viimeksi mainittua rotua käytettiin rekikoirina 1800-luvulle asti, minkä jälkeen pienemmän siperianhuskyn käyttö yleistyi Kanadassa ja Alaskassa. Sittemmin pystykorvia on alettu jalostaa puhtaasti seurakoiriksi: esimerkiksi kääpiöpystykorva eli pomeranian oli alkuaan paljon suurempi koira. Sen sijaan jotkut työkoirina pidetyt alkukantaiset rodut, kuten karjalankarhukoira, eivät sovellu lainkaan seurakoiriksi.


title: Pystykorva

text: FCI:n roturyhmä 5 (Pystykorvat ja alkukantaiset koirat) jakautuu seitsemään alaryhmään. Rodun jälkeen suluissa sen alkuperämaa.


title: Pystykorva

text: Alaryhmä 4 sisältää saksanpystykorvan, joka muodostaa viiden rodun rotuperheen (a-e), sekä volpino italianon.


title: Luxemburgin Grand Prix 1997

text: Luxemburgin Grand Prix 1997 oli Formula 1 -sarjan osakilpailu, joka ajettiin 28. syyskuuta 1997 Nürburgringillä, Saksassa. Kyseessä oli ensimmäinen Luxemburgin Grand Prix. Kilpailun voitti Jacques Villeneuve, jolle voitto oli kauden ja F1-uran viimeinen. Michael Schumacherin keskeytyksen myötä Villeneuve nousi MM-sarjan johtoon yhdeksän pisteen erolla Schumacheriin. Nopeimman kierroksen ajoi Heinz-Harald Frentzen aikaan 1,18.802.


title: Luxemburgin Grand Prix 1997

text: Ensimmäistä kertaa F1-urallaan paalupaikalta lähtenyt Mika Häkkinen johti kilpailua, mutta kierroksella 44 hänen moottorinsa hajosi johtopaikalta. Kilpailua MTV3-kanavalle selostanut Matti Kyllönen kommentoi moottoririkon jälkeen seuraavasti:


title: Japanin Grand Prix 1997

text: Japanin Grand Prix 1997 oli Formula 1 -sarjan osakilpailu, joka ajettiin Suzukassa 12. lokakuuta 1997. Kilpailun voitti Michael Schumacher. Nopeimman kierroksen ajoi Heinz-Harald Frentzen aikaan. 1,38.942.


title: Japanin Grand Prix 1997

text: MM-pistejohdossa ollut Jacques Villeneuve hylättiin, koska hän ei noudattanut harjoituksissa keltaisia lippuja. Hylkäyksen myötä Schumacher sai kurottua Villeneuven yhdeksän pisteen etumatkan kiinni ja meni vielä yhdellä pisteellä ohi. Williams-talli kuitenkin varmisti tallimestaruuden.


title: Milky Way Moses

text: Milky Way Moses on Tasavallan Presidentin neljäs studioalbumi. Se äänitettiin syksyllä 1973, mutta ilmestyi erilaisten viivytysten vuoksi vasta keväällä 1974. Alkuperäisen basistin Måns Groundstroemin korvasi albumilla Heikki ”Häkä” Virtanen.


title: Milky Way Moses

text: Kappaleista kaksi on Pekka Pöyryn ja kaksi Jukka Tolosen sävellyksiä. ”Jelly” on jäsenten yhdessä tekemä kappale ja ”Caught from the Air” on käännös Eero Koivistoisen säveltämästä kappaleesta ”Lennosta kii”. Sanoitukset kappaleisiin kirjoitti Jim Pembroke.


title: Milky Way Moses

text:
Levy jäi viimeiseksi ”Pressa”-albumiksi sen ensimmäisenä toiminta-aikakautena.
"Milky Way Moses" sai nihkeän vastaanoton ja yhtyeen jäsenten väliset kemiat alkoivat rakoilla. Lisäksi keikat kärsivät yleisökadosta ja lopulta loppukesällä 1974 yhtyeen toiminta päättyi.


title: Milky Way Moses

text:
A-puoli
B-puoli


title: Veikkausliigan kausi 1992

text: Veikkausliigan kausi 1992 oli vuonna 1989 perustetun jalkapalloliigan kolmas kausi, ja ensimmäinen uuden sponsorin nimellä. SPL:n ja Jalkapalloliigan ja Oy Veikkaus Ab:n välinen kolmikantasopimus oli allekirjoitettu 9. tammikuuta 1992. Suomen pääsarjajalkapalloilussa kausi oli 61. Liigaan osallistui 12 joukkuetta, jotka pelasivat kolminkertaisen sarjan. Otteluvoiton pistemäärä muuttui tällä kaudella (vain ylin sarjataso) kahdesta kolmeen pisteeseen.Liigan ja Suomen mestaruuden voitti HJK, jolle mestaruus oli seuran historian 18:s. Kaksi viimeistä, FC Oulu ja KuPS putosivat I divisioonaan. Liigan maalikuningas oli 21 maalilla FC Jazzin Luiz Antônio. Vuoden 1991 liigapelaajaksi valittiin HJK:n Antti Niemi. Liigakauden kokonaisyleisömäärä oli 393 990 eli ottelukohtaiseksi keskiarvoksi saadaan 1990.


title: Veikkausliigan kausi 1992

text: Taulukon tiedot Jalkapallokirja 1992, Veikkausliigan tilastohistoriasta (ottelutilastot, kausi 1992) kotikentät ja valmentajat, pvm on uuden valmentajan ensimmäinen ottelu.


title: Veikkausliigan kausi 1992

text: 1) FC Jazz uusi nimi seuralla, 1991 nimenä PPT


title: Veikkausliigan kausi 1992

text: 2) Uusi seura FC Oulu = OTP + OLS, yhteistyösopimus 5.8.1991, tuli OTP:n sarjapaikalle.


title: Veikkausliigan kausi 1992

text: 3) Pallokenttä jolla Veikkausliigaotteluita pelattiin 1992 - 1998, sijaitsi osittain tulevan Finnair stadiumin kaupunginpuoleisen (etelä) päädyn päällä, eli silloinen Pallokenttä ei sijainnut siis nykyisen, ns. uuden Pallokentän paikalla kuin osittain, ja kaikki silloisen Pallokentän katsomorakenteet on purettu.


title: Veikkausliigan kausi 1992

text: Ottelukohtaiset tilastot Veikkausliigan tilastohistoriasta, ottelutilastot kausi 1992. Ottelut pelattiin 26.4. – 17.10.1992.


title: Veikkausliigan kausi 1992

text:
"Euroopan cup:" (Mestarien liiga oli tuolloin nimenä vasta lohkovaiheesta lähtien)
"UEFA Cup:"
"Cup-voittajien cup:"


title: Krystian Zimerman

text: Krystian Zimerman (s. 5. joulukuuta 1956) on puolalainen pianisti.


title: Krystian Zimerman

text: Zimerman syntyi Zabrzessa ja opiskeli pianonsoittoa Katowicen konservatoriossa Andrzej Jasińskin johdolla. Hänen uransa sai lentävän lähdön kun hän voitti arvostetun Frédéric Chopin -pianokilpailun vuonna 1975. Hän esiintyi Herbert von Karajanin johtaman Berliinin filharmonikkojen solistina vuonna 1976 ja teki ensiesiintymisensä Yhdysvalloissa New Yorkin filharmonikkojen solistina 1979. Hän on esiintynyt runsaasti eri maissa ja myös levyttänyt keskeistä pianokirjallisuutta. Vuodesta 1996 hän on johtanut pianon mestariluokkaa Baselin musiikkiakatemiassa.


title: Krystian Zimerman

text: Zimerman tunnetaan parhaiten romanttisen pianokirjallisuuden tulkkina, mutta hän esittää myös klassisen kauden musiikkia. Hän esittää myös nykymusiikkia: Witold Lutosławski kirjoitti pianokonserttonsa Zimermanille, joka sittemmin myös levytti teoksen. Zimerman on myös esiintynyt pianisti-kapellimestarina johtaen orkesteria pianon äärestä.


title: ABX Air

text: ABX Air (vuosina 1980–1988 Airborne Express) on Wilmingtonissa Ohion osavaltiossa kotipaikkaansa pitävä rahtilentoyhtiö. ABX:n pääasiakas on DHL ja suurin osa yhtiön kuljettamista lähetyksistä on DHL:n. Suurin osa ABX:n laivastosta lentää myös DHL:n kelta-punaisessa värityksessä.ABX Airin laivastoon kuuluu seuraavat lentokoneet (heinäkuu 2015):


title: Barysentrinen koordinaatti (tähtitiede)

text: Barysentrinen koordinaatti viittaa tähtitieteessä koordinaatistoon, jonka origo on kahden tai useamman tähden tai planeetan massakeskipisteessä.


title: Barysentrinen koordinaatti (tähtitiede)

text: Aurinkokunnan barysentrinen massakeskipiste on aina lähellä aurinkoa. Sen liike riippuu lähinnä suurten planeettojen (Jupiter, Saturnus, Uranus ja Neptunus) sijainneista radoillaan. Mikäli suuret planeetat ovat suunnilleen samalla puolella Aurinkoa, niin niiden yhteisvaikutus tuo massakeskipisteen Auringon pinnan ulkopuolelle.


title: Barysentrinen koordinaatti (tähtitiede)

text: Syyskuusta 2006 huhtikuuhun 2010 massakeskipiste on Auringon pinnan ulkopuolella. Huhtikuusta 2010 heinäkuuhun 2016 se on puolestaan Auringon sisällä.


title: Barysentrinen koordinaatti (tähtitiede)

text: Vastaavasti Maalla ja Kuulla on yhteinen massakeskipiste, joka sijaitsee aina Maan sisällä runsaan 1000 kilometrin syvyydessä. Sanotaan, että Maan rata Auringon ympäri on ellipsi, mutta oikeasti tuota ellipsiä pitkin kulkee Maan ja Kuun yhteinen massakeskipiste ja Maan keskipiste on Kuun vaiheiden mukaan joko tuon ellipsin sisäpuolella (täyden kuun aikaan) tai ulkopuolella (uuden kuun aikaan).


title: Barysentrinen koordinaatti (tähtitiede)

text: Laskettaessa esimerkiksi luotaimien ratoja aurinkokunnan sisällä käytetään yleensä aurinkokeskisiä koordinaatteja, mutta tilanne muuttuu, kun ollaan selvästi kauempana kuin suuret planeetat. Silloin voidaan viitata aurinkokunnan massakeskipisteeseen.


title: Eric Cornell

text: Eric Allin Cornell (s. 19. joulukuuta 1961) on yhdysvaltalainen fyysikko. Hän oli yhdessä Carl Wiemanin kanssa ensimmäisiä, jotka onnistuivat syntetisoimaan Bosen–Einsteinin kondensaatin vuonna 1995. Tästä saavutuksesta Cornell sai yhdessä Wiemanin ja ryhmänsä vetäjän Wolfgang Ketterlen kanssa Nobelin fysiikanpalkinnon vuonna 2001.


title: Eric Cornell

text: Cornel syntyi Palo Altossa, mutta kasvoi Massachusettsin Cambridgessa, missä hänen isänsä työskenteli MIT:ssä. Hän opiskeli Stanfordin yliopistossa ja työskenteli jo opiskeluaikana sen kiihdytinlaboratoriossa. Väitöstyönsä hän teki MIT:ssa, ja vuonna 1992 hän aloitti työt Coloradon yliopistossa.


title: Eric Cornell

text: 1990-luvun alkuvuosina Cornell alkoi kehittää menetelmiä Bosen–Einsteinin kondensaatin syntetisoimiseksi. Tämän kondensaatin olemassaolon olivat ennustaneet noin 70 vuotta aikaisemmin Albert Einstein ja Satyendra Bose. Se on tila, jossa atomit on jäähdytetty niin hidasliikkeisiksi, että ne käyttäytyvät kuin yksi atomia paljon suurempi kvanttiyksikkö. Vuonna 1995 Cornell yhdessä Wiemanin kanssa käytti laser- ja magneettimenetelmiä hidastaakseen, pyydystäkseen ja jäähdyttääkseen kaksituhatta rubidium-atomia.


title: Eric Cornell

text: Cornellin tulokset auttavat tiedeyhteisöä ymmärtämään fysiikan lakeja ja etsimään mahdollisia käytännön sovelluksia Bosen-Einsteinin kondensaatille.


title: Futisliigan kausi 1991

text:
Futisliigan kausi 1991 oli vuonna 1989 perustetun jalkapalloliigan toinen kausi. Liigaan osallistui 12 joukkuetta, jotka pelasivat kolminkertaisen sarjan. Liigan ja Suomen mestaruuden voitti Kuusysi, jolle mestaruus oli seuran historian viides. Viimeiseksi jäänyt Lahden Reipas putosi I divisioonaan. Liigan maalikuningas oli 23 maalilla Hakan Kimmo Tarkkio. Hänet valittiin myös vuoden 1991 liigapelaajaksi . Liigakauden kokonaisyleisömäärä oli 376 904 eli ottelukohtaisena keskiarvona 1903.
Taulukon tiedot Jalkapallokirja 1991, Veikkausliigan tilastohistoriasta (ottelutilastot, kausi 1991) kotikentät ja valmentajat, pvm on uuden valmentajan ensimmäinen ottelu.


title: Futisliigan kausi 1991

text: Ottelukohtaiset tilastot Veikkausliigan tilastohistoriasta, ottelutilastot kausi 1991. Ottelut pelattiin 21.4. – 20.10.1991.


title: Futisliigan kausi 1991

text:
"Euroopan cup:"
"UEFA Cup:"
"Cup-voittajien cup:"


title: Sahura

text: Sahura eli Sahure oli Egyptin faarao; viidennen dynastian toinen hallitsija. Hän oli vallassa 2487 eaa. - 2477 eaa. Hänen äitinsä oli kuningatar Khentakaus I, hänen isänsä luultavasti edellinen faarao Userkaf.


title: Sahura

text: Nimi Sahura merkitsee "se, joka on lähellä Rata". Sahuran pyramidikompleksi oli Abusirin uuden kuninkaallisten hautojen alueen ensimmäinen hautapaikka; Userkaf oli ilmeisesti rakennuttanut alueelle auringon temmpelin. Abusir sijaitsee joitakin kilometrejä Sakkarasta pohjoiseen. Sahuran valtakaudella loistokkaan pyramidirakentamisen aika alkoi olla ohi. Hänen pyramidinsa on pienempi ja huonolaatuisempi kuin aiemmat pyramidit, mutta siinä on hyvin tehtyjä reliefejä.


title: Purjelauta

text: Purjelauta on yhden ihmisen seisaallaan ohjaama urheilullinen vene- tai purjealus. Laudalle on tunnusomaista, että riki liittyy lautaan joustavan nivelen avulla. Purjelautaa ohjataan joko rikiä tai lautaa kallistamalla, eikä perinteisen purjeveneen tapaan peräsimellä.


title: Purjelauta

text: Purjelauta kehitettiin Kaliforniassa vuonna 1967. Purjelauden keksijöinä pidetään lähteestä riippuen Hoyle Schweizeria tai Jim Drakea. Suomessa niistä tuli suosittuja 1980-luvulla, jolloin purjelautailu, "surffailu", oli osa sen aikaista kehittymässä olevaa "juppi" urbaanikulttuuria.


title: Purjelauta

text: Purjelautailu sisältää piirteitä sekä purjehduksesta että lainelautailusta. Kun aallot ovat pieniä, lauta liikkuu kuin purjevene, mutta isoissa aalloissa taitava purjelautailija voi tehdä lainelautailun tapaisia temppuja. Parhaana purjelautailutuulena pidetään 7-13 m/s navakkaa, mutta melko puuskatonta tuulta. Tällöin pienitilavuuksinenkin lauta plaanaa vesisuksen tavoin 15-30 solmun nopeudella ja sitä ohjataan lautaa kallistamalla.


title: Purjelauta

text: Purjelautailun suuren suosion vuosina laudat olivat isoja. Laudat olivat tyypillisesti 360-380 cm pitkiä ja tilavuutta niissä oli 200-300 litraa. Ne oli varustettu purjeveneiden tapaan kölillä. Tämä mahdollisti purjelautailun kaiken tyyppisissä vesistöissä hiljaisillakin tuulilla. Välineitä kehitettiin kuitenkin painottaen huippunopeuksia sekä kovan tuulen ja suuren aallokon ominaisuuksia, ja niiden käyttökelpoisuus keveillä tuulilla kärsi. Mutta koska kovat tuulet ja isot aallot ovat harvinaisia ilmiöitä suurimmassa osassa maailmaa, lajin suosio hiipui. Imago ei vastannutkaan todellisuutta.


title: Purjelauta

text: Pitkän suvantovaiheen jälkeen purjelautailun harrastajamäärä on jälleen hitaassa kasvussa. Vuoden 2000 jälkeen valmistajilta on tullut isompia ja leveämpiä lautoja markkinoille. Näiden parina on kevyitä rikejä (purje, masto, puomi) jotka helpottavat sekä oppimista että harrastamista. Lautojen kevyen tuulen ominaisuuksiin on jälleen kiinnitetty huomiota, ja niiden käyttöalue kattaa monenlaiset tuulet ja aallokko-olosuhteet.


title: Purjelauta

text: Purjelautailulla arvioidaan olevan Suomessa noin 3000-5000 harrastajaa, ja Suomen purjelautaliitossa on n. 300 jäsentä (2006). Suosittuja harrastuspaikkoja ovat mm. Hanko (erityisesti Hopeahietikko), Yyteri, Kalajoki ja Nallikari. Myös sisävesiemme suuremmilla järvillä lajia harrastetaan aktiivisesti.


title: Purjelauta

text: Suomessa kilpaillaan purjelaudoilla valtakunnallisesti kahdessa luokassa (Formula Funboard, Raceboard). Kilpailut Suomessa muistuttavat perinteisiä purjehduskilpailuja, sillä suurta aallokkoa tai kovia tuulia vaativia kilpailuja on meidän epäsäännöllisissä tuulioloissamme lähes mahdoton järjestää.


title: Purjelauta

text: Purjelautailu on olympialaji, ja Pekingin olympialaisiin laudaksi on valittu Neil Pryde RSX. Laudassa on 9.5-neliöinen purje ja sisään kääntyvä köli. Meillä luokka ei ole vielä saavuttanut kovin laajaa suosiota.


title: Purjelauta

text: Purjelautailija tarvitsee laudan ja rikin lisäksi märkäpuvun ja ns. trapetsiliivin. Trapetsiliivia käytetään käsien kuormituksen keventämiseksi, ja sen avulla purjelautailija saa vartalon vahvimmat lihakset käyttöönsä. Märkäpuku on välttämätön merialueidemme viileissä vesissä keskikesälläkin.


title: Purjelauta

text: Varusteiden oikean koon valinta on tärkeätä mielekkään harrastamisen kannalta. Pienimmät sarjavalmisteiset laudat ovat noin 60-litraisia, ja suurimmat 250-litraisia. Isompi lauta on luonnollisesti vakaampi, ja vähemmän harrastaneelle sopivampi.


title: Purjelauta

text: Aloittelijalle voi nykypäivänä suositella noin kolmen metrin pituista lautaa, jossa on yleensä pienehkö köli. Nämä laudat ovat leveydeltään yleensä 70 cm:stä ylöspäin, ja tilavuutta niissä on 180 – 250 litraa.


title: Purjelauta

text: Esimerkkitapauksena voidaan käsitellä noin 90 kg painavaa purjelautailijaa, joka lautailee Suomessa ja joka on jo jättänyt aloittelijavaiheen taakseen. Hän keskittyy "plaanaavaan" purjelautailuun. Tämä tarkoittaa sitä, että lauta kulkee liu'ussa ja nopeutta on enemmän kuin 15 solmua.


title: Purjelauta

text:
Yksi lauta ja kaksi purjetta riittävät tässä tapauksessa hyvin pitkälle. Jos aikataulu ei mukaudu sääennusteiden mukaan vaan harrastusajat joutuu sovittamaan työn ja perheen lomaan, niin Suomessa tarvitaan käytännössä suurehkot varusteet.
Tilavuus ainoalla laudalla saisi olla vähintään 40 litraa oman painon päälle (tässä tapauksessa siis 130 l), ja leveyttä n. 70 cm. Näin suuri lauta ei käänny kovinkaan ketterästi, mutta se on nopea ja sillä on laaja käyttöalue. Laudan voisi yhdistää kahteen purjeeseen. 8 m² vetää hyvin merituulipäivinä, ja 6,5 m² täydentää purjevalikoimaa navakoille tuulille. Lisäksi tarvitaan tietysti ainakin yksi 460 cm masto, säädettävä mastonjatke, yksi puomi, mastonjalka ja märkäpuku sekä trapetsi.
Jos purjelautailee merellä kohtuullisen tuulisissa olosuhteissa kookas lautailija voi tulla toimeen todella pitkälle yhdellä 7,5 m² purjeella. Tämän kokoisella purjeella on todella laaja käyttöalue. Purjeen veto riittää jo 6-7 m/s tuulista alkaen ja sillä voi purjehtia jopa 12-13 m/s puhureissa.


title: Purjelauta

text: Pienemmät laudat ovat tietenkin hauskempia ja ketterämpiä, ja noin 110-litrainen lauta (65 cm leveä) on todella monipuolinen harrastusväline. Pienempi lauta vaatii kuitenkin selkeästi kovempaa tuulta (> 8 m/s), ja purjeen nosto tai vastatuuleen luoviminen voi olla hankalaa tuulen hiljentyessä.


title: Purjelauta

text: Sopivan laudan tilavuus ja purjeen koko riippuu luonnollisesti lautailijan painosta. Esimerkiksi 70-kiloiselle henkilölle kevyen tuulen laudan tilavuus pitäisi olla vähintään 110 litraa. Laudan pariksi sopinevat 5.5- ja 7-neliöiset purjeet.


title: Purjelauta

text: Koska purjelautailija tarvitsee tuulta, joutuu aktiiviharrastaja jatkuvasti seuraamaan sää- ja tuuliennusteita. Parantuneet sääennusteet ja internetistä löytyvät paikallissääpalvelut ovat helpottaneet surffipäivien suunnittelua.


title: Purjelauta

text: Suomessa kilpailutoimintaa koordinoi Suomen purjelautaliitto (SPLL) ja sen yksittäiset kerhot. Kilpailutoimintaa järjestetään paikallisten purjelautailuklubien voimin. Purjelautailussa kilpaillaan Formula Funboard ja Raceboard -luokissa. Formula Funboardissa järjestetään neljän osakilpailun ranking sarjaa sekä vuosittainen SM-kilpailu. Aktiivisesti kilpailevia on noin 30 henkilöä.


title: Purjelauta

text: Suomessa suositumpi Formula Funboard on vauhdikas kilpaluokka, jossa kilpaillaan kansainvälisten Formula Windsurfing tai IFAC:in Slalom-sääntöjä mukaillen riippuen tuuliolosuhteista. Kilpailujen edellytyksenä ovat plaanattavat tuuliolosuhteet koko rata-alueella. Keski- ja navakoissa tuulissa (3,7-7 m/s) tuulissa purjehditaan kolmioradalla nk. Formula-laudalla, mikä tarkoittaa enintään 105 cm leveää lautaa ja suurimmillaan 12,5 m2 purjetta. Nopeudet kolmioradalla vaihtelevat yleensä noin 14-25 solmun välillä. Kovassa eli yli 7 m/s tuulessa siirrytään Slalom-kilpailuun, mikä tarkoittaa sivu- tai avotuulirataa ilman välinerajoituksia. Slalom-kilpailussa saavutetaan myös suurimmat nopeudet, parhaimmillaan jopa yli 30 solmua.


title: Purjelauta

text: Raceboard-luokka muistuttaa vanhaa Mistral One Design -olympialuokkaa, jossa kilpaillaan kolmioradalla pitkillä (yli 3m) kölilaudoilla. Pitkän kölilaudan etuna on hyvät luoviominaisuudet kevyissä tuulissa, minkä vuoksi kilpailut voidaan järjestää lähes tyynessäkin tuulessa. Pitkä lauta aiheuttaa kuitenkin hankaluuksia kovissa tuulissa ajamiseen, minkä vuoksi yli 4m/s tuulissa monet kilpailijat siirtyvätkin ajamaan vauhdikkaampaa Formula Funboard -luokkaa.


title: Purjelauta

text: Neil Pryde RS:X on kansainvälisen purjehtijaliiton (ISAF) vuonna 2005 hyväksymä yksityyppiluokka vuoden 2008 Olympialaisiin. Tämä uusi luokka korvasi olympialaisten perinteisen Mistral One Design -luokan. Kilparatana käytetään sääntöjen mukaisesti kolmiorataa, joka ajetaan sääolosuhteista riippumatta. Luokan suunnittelun lähtökohtana on siis nykyaikainen rata-ajoon soveltuva yksityyppiluokka sovitettuna olympialaisten vaatimuksiin. Neil Pryde RS:X -lauta on nykyaikainen yhdistelmä Formula Funboard- ja Raceboard-laudoista, mikä tarkoittaa 283 cm pitkää ja 93 cm leveää kääntökölillistä lautaa sekä 9,5 m2:n (miehet) ja 8,5 m2:n (naiset) kokoisia purjeita.


title: Purjelauta

text: RS:X-luokassa kilpaileminen on saavuttanut enemmän suosiota ulkomailla kuin Suomessa Suomen perinteisesti harrastusmuotoisen kilpailutoiminnan vuoksi. Suomesta löytyi kuitenkin edustus myös vuoden 2008 olympialaisiin, missä Tuuli Petäjä kilpaili RS:X:n naisten sarjassa ja sijoittui kuudenneksitoista. Lontoon olympialaisissa 2012 Petäjä saavutti hopeamitalin.


title: Purjelauta

text: Kilpailussa on kymmenen peruslähtöä ja yksi mitalilähtö. Peruslähdöissä pisteitä saadaan sijoituksen mukaan siten, että ensimmäiseksi tullut saa yhden pisteen, toiseksi tullut kaksi pistettä, kolmanneksi kolme jne. Kymmenen peruslähdön jälkeen jokaiselta kilpailijalta lasketaan pisteet yhdeksästä parhaasta lähdöstä, jolloin huonoin sijoitus jätetään huomiotta. Näiden pisteiden perusteella määräytyvät kokonaiskilpailun sijat 11. sijasta eteenpäin. Kymmenen parasta purjehtijaa pääsevät mitalilähtöön, jossa jaetaan pisteet kaksinkertaisina. Mitalilähdön pisteet lisätään aiempiin pisteisiin ja nämä pisteet määräävät ensimmäiset kymmenen sijaa. Pienimmän kokonaispistemäärän saanut mitalilähtöön osallistunut purjehtija voittaa kokonaiskilpailun.


title: Neferirkare Kakai

text: Neferirkare Kakai (myös Neferirkara) oli Egyptin faarao; viidennen dynastian hallitsija. Hän oli vallassa 2487 eaa. - 2477 eaa. Hänen äitinsä oli kuningatar Khentakaus I, veljensä edellinen faarao Sahure ja isänsä luultavasti tätä edellinen faarao Userkaf.


title: Neferirkare Kakai

text: Nimi Neferirkare merkitsee "kaunis on Ren sielu". Neferirkare Kakaille Abusiriin rakennetun pyramidin suuresta koosta voidaan päätellä, että hän on ollut tärkeä hallitsija, mutta yksityiskohtia hänen elämästään tiedetään kovin vähän.


title: Pyökit

text: Pyökit ("Fagus") on pyökkikasvien heimoon kuuluva suku, johon kuuluu kymmenen puulajia. Pyökkejä kasvaa Euroopan, Aasian ja Pohjois-Amerikan lauhkeilla alueilla. Kolme lajia ovat endeemisiä Kiinassa.


title: Pyökit

text: Pyökit ovat suurikokoisia lehtipuita, jotka voivat kasvaa jopa 40 metriä korkeiksi. Niiden hedelmä on kolmikulmainen pyökinpähkinä, halkaisijaltaan noin 15 mm.


title: James D. Watson

text: James Dewey Watson (s. 6. huhtikuuta 1928) on yhdysvaltalainen tutkija, joka tunnetaan DNA-molekyylin rakenteen keksijänä. James Watson, Francis Crick ja Maurice Wilkins saivat vuonna 1962 lääketieteen Nobelin lääketieteen palkinnon DNA:n molekyylirakenteen ja sen merkityksen keksimisestä.


title: James D. Watson

text: Lokakuussa 2007 herätti kohua Watsonin lausunto, jonka mukaan mustien afrikkalaisten älykkyys olisi valkoisia eurooppalaisia alemmalla tasolla. ”Olen hyvin surullinen Afrikan kohtalon suhteen, sillä yhteiskuntapolitiikkamme pohjautuu oletukseen, että afrikkalaisten älykkyys vastaa omaamme. Tutkimukset eivät tue sitä oletusta”, hän kertoi The Sunday Timesille. Lausunnon seurauksena Lontoon Science Museum perui Watsonin puhetilaisuuden, ja paheksuntansa asiasta ilmaisi myös Britannian kulttuuriministeri David Lammy. Watson pyysi muutaman päivän kuluttua anteeksi kommenttiaan ja totesi, ettei ”ymmärrä miten olisin voinut sanoa mitä minun on esitetty sanoneen. Sen kaltaiselle väitteelle ei ole minkäänlaista tieteellistä pohjaa.”


title: James D. Watson

text: Watson katui lausuntoaan myös myöhemmin, vuonna 2014 The New York Timesille: ”En saa sitä tekemättömäksi, mutta toivon, että olisin ollut huolellisempi puhuessani asioista, joiden asiantuntija en ole”. Puhdistaakseen mainettaan Watson kauppasi Nobel-mitalinsa tunnetussa Christie's-huutokaupassa joulukuussa 2014 tarkoituksenaan tukea tiedettä. Palkinnosta maksettiin 3,8 miljoonaa euroa. Ostaja, venäläinen miljardööri Ališer Usmanov lahjoitti mitalin takaisin Watsonille.


title: Saksanpystykorva

text: Saksanpystykorva on saksalainen koirarotu, joka oikeastaan muodostaa viiden rodun rotuperheen. Saksanpystykorvat ovat hyvin samankaltaisia – niillä on jopa yhteinen rotumääritelmä – ja ne erotetaan lähinnä koon ja värityksen perusteella. Saksanpystykorviin kuuluvat seuraavat rodut:


title: Nastassja Kinski

text: Nastassja Kinski (aik. Nastassja Aglaia Nakszynski, s. 24. tammikuuta 1961 Berliini) on saksalainen näyttelijä, joka kohosi kansainväliseksi tähdeksi 1980-luvulla.


title: Nastassja Kinski

text: Kinskin molemmat vanhemmat, Klaus Kinski ja Brigitte Tock, olivat näyttelijöitä, jotka erosivat tyttärensä ollessa 7-vuotias. Kinski aloitti uransa valokuvamallina. Vuonna 1975 valmistui hänen ensimmäinen elokuvansa, Wim Wendersin ohjaama "Väärä liike". Brittiläinen kauhuelokuva "Paholaisen tytär" (1976) oli näyttelijän ensimmäinen englanninkielinen elokuva. 16-vuotiaana Kinskillä oli romanssi 28 vuotta itseään vanhemman elokuvaohjaaja Roman Polańskin kanssa, ja hän näytteli pääosan ohjaajan vuonna 1979 valmistuneessa elokuvassa "Tess – viattomuuden tarina". Elokuva toi hänelle Golden Globe -palkinnon.


title: Nastassja Kinski

text: Jo 1980-luvulle tultaessa Kinski oli kansainvälisesti tunnettu elokuvatähti ja seksisymboli, joka esiintyi myös alastonkuvissa. Menestykseksi noussut Paul Schraderin ohjaama kauhuelokuva "Kissaihmiset" (1982) oli Jacques Tourneurin klassikon "Kissaihmiset" (1942) uudelleenfilmatisointi. Yksi Kinskin elokuvauran huippuja oli rooli Wim Wendersin ohjaamassa, kriitikoiden ylistämässä elokuvassa "Paris, Texas" (1984). 1980-luvun jälkeen Kinskin tähti alkoi himmetä. Hän on kuitenkin näytellyt edelleen aktiivisesti niin eurooppalaisissa kuin amerikkalaisissakin tuotannoissa.


title: Nastassja Kinski

text: Kinskillä on kolme lasta, kaksi avioliitosta egyptiläisen Ibrahim Moussan kanssa ja yksi suhteesta Quincy Jonesin kanssa. Hän puhuu sujuvasti saksaa, englantia, ranskaa, italiaa ja venäjää.


title: Nastassja Kinski

text:
1975 – "Väärä liike" ("Falsche Bewegung", ohjaus Wim Wenders).
1976 – "Paholaisen tytär" ("To the Devil a Daughter", ohjaus Peter Sykes).
1979 – "Tess – viattomuuden tarina" (ohjaus Roman Polański).
1982 – "Suoraan sydämestä" ("One from the Heart", ohjaus Francis Ford Coppola).
1982 – "Kissaihmiset" ("Cat People", ohjaus Paul Schrader).
1983 – "Kuu katuojassa" ("La Lune dans le caniveau", ohjaus Jean-Jacques Beineix).
1984 – "Paris, Texas" ("Paris, Texas", ohjaus Wim Wenders).
1984 – "Marian rakastajat" ("Maria’s Lovers", ohjaus Andrei Mihalkov-Kontšalovski)
1984 – "Kaikki isäni hotellit" ("Hotel New Hampshire", ohjaus Tony Richardson).
1994 - Vapaa pudotus - Terminal Velocity.
2001 – "Suhteet sekaisin" (ohjaus Peter Chelsom).


title: Maurice Wilkins

text: Maurice Hugh Frederick Wilkins (15. joulukuuta 1916 – 5. lokakuuta 2004) oli englantilainen tiedemies. Hän syntyi Uudessa-Seelannissa. Hänen perheensä muutti Birminghamiin Englantiin, kun hän oli 6-vuotias. Maurice Wilkins, Francis Crick ja James Watson saivat vuonna 1962 lääketieteen Nobel palkinnon DNA:n molekyylirakenteen ja sen merkityksen keksimisestä.


title: Maurice Wilkins

text: Vuosina 1970–82 hän toimi Lontoon King's Collegen biofysiikan osaston johtajana ja professorina.


title: Oswald Avery

text: Oswald Theodore Avery (21. lokakuuta 1877–1955) oli yhdysvaltalainen lääketieteen tutkija. Hän syntyi Kanadassa (Halifax Nova Scotia), mutta muutti 10-vuotiaana New Yorkiin. Suurimman osan urastaan hän vietti New Yorkissa Rockefeller Institute Hospitalissa. Hän oli immunologian uranuurtaja. Yhdessä Colin MacLeodin ja Maclyn McCartyn kanssa hän havaitsi vuonna 1944, että DNA on geenien ja kromosomien rakenneyksikkö.


title: Oswald Avery

text: The Oswald T. Avery Collection U.S. National Library of Medicine


title: Barysentrinen koordinaatti (geometria)

text: Matematiikassa barysentriset koordinaatit ovat koordinaatteja, jotka on määritelty simpleksin kärkipisteiden avulla. Barysentriset koordinaatit ovat esimerkki homogeenisista koordinaateista.


title: Barysentrinen koordinaatti (geometria)

text: Olkoon "x", ..., "x" vektoriavaruudessa "A" määritellyn simpleksin kärkipisteet. Jos jollakin "A":n pisteellä "p"


title: Barysentrinen koordinaatti (geometria)

text: sanotaan, että kertoimet ("a", ..., "a") ovati pisteen "p" barysentriset koordinaatit pisteiden "x", ..., "x" suhteen. Itse kärkien koordinaatit ovat (1, 0, 0, ..., 0), (0, 1, 0, ..., 0), ..., (0, 0, 0, ..., 1). Barysentriset koordinaatit eivät ole yksikäsitteiset: kaikilla nollasta poikkeavilla "b" ("b a", ..., "b a") ovat myös "p":n barysentriset koordinaatit.


title: Barysentrinen koordinaatti (geometria)

text: Kun koordinaatit eivät ole negatiivisia, "p" sijaitsee pisteiden "x", ..., "x" määräämässä konveksissa kehikossa, eli simpleksissä, jonka kärkipisteet ovat "x", ..., "x".


title: Barysentrinen koordinaatti (geometria)

text: Jos kehikon kärkiin ajatellaan kiinnitetyn painot "a", ..., "a", on "p" simpleksin painopiste.


title: Barysentrinen koordinaatti (geometria)

text: Termin "barysentriset koordinaatit" () otti käyttöön August Möbius vuonna 1827. Termi muodostuu kreikan kielen "painoa" tarkoittavasta sanasta "barys" (βαρύς) ja latinalaisperäisestä, moniin kieliin lainautuneesta "keskustaa" tarkoittavasta sanasta "centrum".


title: Alive or Just Breathing

text: Alive or Just Breathing on yhdysvaltalaisen metalcore-yhtyeen Killswitch Engagen toinen studioalbumi. Se julkaistiin vuonna 2002 Roadrunner -levy-yhtiön kautta. Albumin miksasi Andy Sneap. Albumilla laulaa yhtyeen samana vuonna jättänyt Jesse Leach.


title: Alive or Just Breathing

text: Kappaleet ”Temple from the Within” ja ”Vide Infra” on yhtyeen edelliseltä albumilta uudelleen äänitetty albumia varten.


title: Alive or Just Breathing

text: Albumia pidetään metalcore-albumien klassikkona.


title: Mošovce

text: Mošovce on kunta keski-Slovakiassa, Žilinan alueella. Siellä on useita historiallisia historiallisia muistomerkkejä, ja se on suuren slovakialaisen runoilijan, Ján Kollárin, synnyinseutu.


title: Mošovce

text: Vuoden 2009 lopussa Mošovcessa oli 1 338 asukasta. Vuoden 2001 väestönlaskennan mukaan asukkaista 98.6% oli slovakkeja. Uskonnoltaan 54,8% ilmoitti olevansa protestantteja ja 30,4% roomalaiskatolisia.


title: Francis Crick

text: Francis Harry Compton Crick (8. kesäkuuta 1916 – 28. heinäkuuta 2004) oli englantilainen fyysikko ja molekyylibiologi. Francis Crick, James Watson ja Maurice Wilkins saivat vuonna 1962 lääketieteen Nobel-palkinnon DNA:n molekyylirakenteen ja sen merkityksen keksimisestä.


title: The Don Killuminati: The 7 Day Theory

text: The Don Killuminati: The 7 Day Theory on viimeinen albumi, jonka Tupac Shakur ehti viimeistellä ennen kuolemaansa syyskuussa, 1996 ja samalla Tupac Shakurin ensimmäinen postuumisti julkaistu albumi. Albumi julkaistiin taiteilijanimellä Makaveli.


title: The Don Killuminati: The 7 Day Theory

text: Albumin nimi "The 7 Day Theory" tulee albumin lyhyestä tekoajasta: rap-osuuksien kirjoittamiseen ja nauhoittamiseen kului kolme päivää ja albumi miksattiin neljässä päivässä. Albumi tehtiin julkaisu kuntoon vain seitsemässä päivässä elokuussa 1996. Seitsemän päivän aikana Tupac sai valmiiksi 21 kappaletta, joista 12 kelpuutettiin lopulliselle albumille. Toisin kuin "All Eyez on Me" -albumilla, "The 7 Day Theorylla" ei vieraile tunnettuja tähtiartisteja. Rap-artisteista Outlawz jäsenten lisäksi vain Bad Azz on mukana. Yksi levyn tunnetuimmista kappaleista, "Hail Mary", kirjoitettiin ja nauhoitettiin vain 30:ssä minuutissa.


title: The Don Killuminati: The 7 Day Theory

text: Albumi julkaistiin noin kaksi kuukautta Shakurin kuoleman jälkeen 5. marraskuuta 1996 hänen haluamassaan muodossa. Albumi sijoittui heti julkaisunsa jälkeen listojen kärkeen myyden Yhdysvalloissa ensimmäisellä julkaisuviikollaan 664 000 kappaletta. Samalla Tupacista tuli ensimmäinen rap-artisti, joka on saanut kaksi albumia listaykköseksi saman vuoden aikana. Kokonaismyyntiluvut yltivät Yhdysvalloissa yli 4 miljoonaan kopioon vuonna 1999.


title: The Don Killuminati: The 7 Day Theory

text: Albumi on saanut jatkuvasti ilmoille salaliittoteorioita siitä, että Tupac Shakur olisi vielä elossa. Kansilehden sisällä lukee "Exit: 2Pac Enter: Makaveli", joka on saanut monet fanit luulemaan, että Tupac on poissa, mutta Makaveli on tullut hänen tilalleen. Tunnetuin harhaanjohtava luulo ilmenee ensimmäisestä kappaleesta "Intro/Bomb First (My Second Reply)". Ihan kappaleen alussa voi kuulla Tupacin sanovan "Shoulda shot me". Tämä on varmistettu audiotesteissä ja joidenkin Tha Outlawz jäsenten puolelta. Kuitenkin monta vuotta on luultu, että siinä sanottaisiin "Suge shot me". Sugella tarkoitetaan Suge Knightia, Death Row Recordsin omistajaa. Kappaleessa "hold ya head" taustalla ääni kuiskaa: "Can you see him? I see him" jonka jälkeen 2Pac mumisee "I'm alive".


title: Dennis Franz

text: Dennis Franz (oik. Dennis Franz Schlachta, s. 28. lokakuuta 1944 Maywood, Illinois) on yhdysvaltalainen näyttelijä.


title: Dennis Franz

text: Franzin isä Franz Schlachta, joka oli saksalainen maahanmuuttaja, ja äiti Eleanor Schlachta olivat molemmat ammatiltaan postityöntekijöitä. Hänen perheeseensä kuului myös kaksi siskoa, Heidi ja Marlene. Illinois'n osavaltiossa varttunut Franz opiskeli 1960-luvun lopulla ilmaisutaitoa ja teatteria Southern Illinois University Carbondalessa ja valmistui vuonna 1969. Valmistumisensa jälkeen hän tuli arvotuksi Yhdysvaltain armeijaan ja hän palveli yksitoista kuukautta laskuvarjojääkärinä Vietnamissa.


title: Dennis Franz

text: Franz aloitti näyttelijänuransa 1970-luvulla chicagolaisessa Organic Theater -teatterissa. Elokuvadebyyttinsä hän teki vuonna 1978, jolloin hän esiintyi neljässä elokuvassa, "Remember My Name", "Pahan voima" ("The Fury"), "Mitkä häät!" ("A Wedding") ja "Stony Island". Ensimmäinen televisiosarja, jossa hän näytteli, oli vuonna 1982 ensiesitetty "Chicago Story", jossa hänellä oli poliisi Joe Gillandin rooli. Franz on tullut myöhemmällä urallaankin tunnetuksi etenkin juuri poliisin rooleistaan. Vuonna 1983 hän esitti Sal Benedettoa Steven Bochcon ja Michael Kozollin luomassa poliisisarjassa "Hill Street Blues" ja vuonna 1985 hän palasi sarjaan Norman Buntzin roolissa näyteltyään välillä Bochcon luomassa, lyhytikäiseksi jääneessä sarjassa "Bay City Blues" ja Brian De Palman ohjaamassa elokuvassa "Kuolema tulee kahdesti" ("Body Double"). "Hill Streetin" päätyttyä vuonna 1987, Franz uusi Buntzin roolin lyhytikäisessä, kesken ensimmäisen kauden lopetetussa spin-offissa "Beverly Hills Buntz".


title: Dennis Franz

text: Vuonna 1990 Franz teki yhden tunnetuimmista elokuvarooleistaan Renny Harlinin ohjaamassa toimintaelokuvassa "Die Hard 2 – vain kuolleen ruumiini yli", jossa hän esittää Dullesin lentokentän turvallisuudesta vastaavaa Carmine Lorenzoa. Vuonna 1993 hän alkoi esittää etsivä Andy Sipowiczia Steven Bochcon ja David Milchin luomassa, ABC-kanavan esittämässä poliisisarjassa "NYPD Blue", josta hänet parhaiten tunnetaan. Sarjaa tehtiin 12 tuotantokautta ja 261 jaksoa, joista viimeinen esitettiin maaliskuussa 2005. Franz oli ainoa näyttelijä, joka esiintyi sarjan kaikissa jaksoissa. Hän ansaitsi roolityöllään yhteensä kahdeksan Emmy-ehdokkuutta (1994–2001) sarjassa paras miespääosa draamasarjassa ja hän voitti palkinnon neljästi, vuosina 1994, 1996, 1997 ja 1999. Hän oli myös kahdesti ehdolla Golden Globen saajaksi (hän voitti palkinnon vuonna 1995 sarjassa paras miespääosa draamasarjassa) ja kahdeksan kertaa ehdolla SAG-palkinnon saajaksi (hän voitti palkinnon vuosina 1995 ja 1997). Franz sai vuonna 1999 oman tähtensä Hollywood Walk of Famelle.


title: Dennis Franz

text: Jo edellä mainittujen lisäksi muita elokuvia, joissa Franz on esiintynyt, ovat muun muassa Brian De Palman ohjaama "Tappava tunnustus" ("Dressed to Kill") vuodelta 1980, saman ohjaajan "Blow Out – viimeinen todistaja" ("Blow Out") vuodelta 1981, Richard Franklinin ohjaama "Psyko II" ("Psycho II") vuodelta 1983 ja Brad Silberlingin ohjaama "Enkelten kaupunki" ("City of Angels") vuodelta 1998. Hän on lisäksi vieraillut monissa televisiosarjoissa, muun muassa sarjoissa "A-Team", "Katuhaukka" ja "Matlock".


title: Dennis Franz

text: Franz on naimisissa Joanie Zeckin kanssa. Hän on Zeckin kahden tyttären isäpuoli.


title: Pikaluistelun maailmancup

text: Pikaluistelun maailmancup on pikaluistelun kauden kestävä maailman korkeatasoisin kilpailusarja. Maailmancup-kiertueen järjestää Kansainvälinen luisteluliitto ISU.


title: Pikaluistelun maailmancup

text: Maailmancup sai alkunsa, kun ISU päätti järjestää sarjamuotoisen kilpailun myös pikaluistelijoille muiden talvilajien maailmancupien osoittauduttua menestyksekkäiksi. Talvella 1985–1986 järjestettiin epävirallinen maailmancup, ja seuraavana talvena ensimmäinen virallinen maailmancup-kausi.


title: Pikaluistelun maailmancup

text: Maailmancup-kausi koostuu eri puolilla maailmaa järjestettävistä osakilpailuista. Osakilpailuissa luistellaan eri mittaisia matkoja ja yleiskilpailuja. Maailmancupissa miehet ja naiset kilpailevat kummatkin viidestä henkilökohtaisesta maailmancup-kokonaisvoitosta eri matkoilla, jotka miehillä ovat 500 metriä, 1 000 metriä, 1 500 metriä ja yhdistettynä 5 000 ja 1000 metriä sekä kaudesta 2011–2012 alkaen myös yhteislähtökilpailu. Naiset kilpailevat 500, 1 000, 1 500 ja yhdistetyn 3 000 ja 5 000 metrin cupeissa sekä yhteislähdössä. Lisäksi kilpaillaan joukkuetakaa-ajossa. Vuodesta 2012 alkaen on palkittu myös kokonaiscupin voittaja. Vuosina 2004–2009 ohjelmassa oli myös 100 metrin maailmancup sekä miehille että naisille.


title: Pikaluistelun maailmancup

text: Maailmancupissa luistelijoille jaetaan heidän menestyksenä mukaan palkintorahoja. Pääasiassa maailmancup-menestyksen perusteella valitaan kilpailijat myös matkakohtaisiin maailmanmestaruuskilpailuihin.


title: Orson (yhtye)

text: Orson on amerikkalainen rock-yhtye, joka on perustettu Hollywoodissa, Kaliforniassa vuonna 2000. Yhtye on ottanut nimensä hollywoodilaiselta elokuvaohjaajalta Orson Wellesiltä.


title: Orson (yhtye)

text: Yhtyeen solisti Jason Pebworth kertoo Orsonin pitävän monien yhtyeiden, kuten Led Zeppelinin, Flaming Lipsin, Beckin ja Björkin tyyleistä. Pebworth myös kertoo Orsonin soittavan "kitararockia".


title: The Yes Album

text: The Yes Album on vuonna 1971 julkaistu Yes-yhtyeen kolmas ja samalla läpimurtoalbumi. Yhtyeen pitkäaikainen kitaristi Steve Howe teki ensiesiintymisensä tällä albumilla. Kosketinsoittaja Tony Kayelle tämä albumi taasen jäi viimeiseksi ennen vuonna 1983 tapahtunutta paluutaan yhtyeen riveihin.


title: The Yes Album

text: Albumilla yhtye on tehnyt entistä pidempiä kappaleita. Pitkäaikainen yhteistyö tuottaja Eddie Offordin kanssa alkoi tältä albumilta.


title: The Yes Album

text: Albumin kansikuvassa Tony Kayen jalka on kipsissä johtuen auto-onnettomuudesta."The Yes Album" julkaistiin uudelleenmasteroituna vuonna 2003.. Painoksen bonuskappaleisiin kuuluu muun muassa studioversio kappaleesta "Clap".


title: James Beattie (jalkapalloilija)

text: James Scott Beattie (s. 27. helmikuuta 1978 Lancaster, Englanti) on englantilainen jalkapalloilija, joka edustaa Englannin kakkosliigassa pelaavaa Accringtonia. Hän on pelipaikaltaan hyökkääjä.


title: James Beattie (jalkapalloilija)

text: Beattie pelasi Southamptonissa vuosina 1998–2005. Southamptoniin hän oli siirtynyt vaihtokaupassa Kevin Daviesiin kasvattajaseurastaan Blackburn Roversista. Southamptonissa pelatessaan hän oli yksi Valioliigan parhaimpia maalintekijöitä. Urallaan paljon loukkaantumisista kärsinyt Beattie teki 23 maalia kaudella 2002–2003 ja sijoittui maalintekijäpörssin kolmanneksi. Yhteensä Beattie teki 68 maalia 204:ssä pelaamassaan Southampton-ottelussa. Evertoniin Beattie siirtyi vuonna 2005 kuudella miljoonalla punnalla. Vuonna 2007 hän siirtyi Englannin mestaruussarjassa pelanneeseen Sheffield Unitediin ja vuonna 2009 Valioliigassa pelanneeseen Stoke Cityyn. Vuonna 2010 hän siirtyi Skotlannin valioliigaan Rangersiin. Kevätkauden 2011 Beattie oli lainalla Blackpoolissa. Marraskuussa 2011 hän teki sopimuksen Sheffield Unitedin kanssa ja pelasi siellä kauden 2011–2012 loppuun. Marraskuussa 2012 Beattie teki sopimuksen Accrington Stanleyn kanssa.


title: James Beattie (jalkapalloilija)

text: Englannin maajoukkueessa Beattie teki debyyttinsä helmikuussa 2003 ottelussa Australiaa vastaan. Yhteensä hän on pelannut viidessä maaottelussa.


title: Arrigo Sacchi

text: Arrigo Sacchi (s. 1. huhtikuuta 1946 Fusignano, Italia) on italialainen entinen jalkapallovalmentaja.


title: Arrigo Sacchi

text: Taktisella puolella Sacchi tunnetaan ansioistaan nykyaikaisen aluepelin kehittäjänä. Sacchin taktisten oivallusten seuraajia ovat olleet mm. José Mourinho ja Josep Guardiola.


title: Arrigo Sacchi

text: Sacchin tärkeimmät saavutukset tulivat Milanin päävalmentajana. Hän saavutti Milanin valmentajana muun muassa yhden Italian mestaruuden sekä kaksi Euroopan Cupin ja Intercontinental Cupin voittoa. Sacchi on valmentanut seuratasolla myös Parmaa ja Atlético Madridia. Hän on myös toiminut Parman ja Real Madridin urheilutoimenjohtajana 2004–2005.


title: Arrigo Sacchi

text: Italian maajoukkueen päävalmentajana Sacchi toimi vuodesta 1991 vuoteen 1996. Vuoden 1994 MM-kisoissa Italia selvisi Sacchin johdolla loppuotteluun, jossa se kuitenkin hävisi Brasilialle rangaistuspotkukilpailun jälkeen.


title: Fleabrain

text: The Fleabrain on 1981 Kouvolassa perustettu rockabilly-yhtye.Yhtyeen alkuperäisessä kokoonpanossa soittivatYhtyeen rumpalina on ollut myös Kai "Kake" Pulli


title: Gary Naysmith

text: Gary Andrew Naysmith (s. 16. marraskuuta 1978 Edinburgh, Skotlanti) on skotlantilainen jalkapalloilija, joka edusti urallaan skotlantilaisseurojen lisäksi englantilaisia Evertonia, Sheffield Unitedia ja Huddersfieldia. Hän oli pelipaikaltaan puolustaja.


title: Gary Naysmith

text: Naysmith aloitti uransa kotimaassaan Heartsissa vuonna 1996. Neljä kautta Heartsissa pelannut Naysmith valittiin Skotlannin "parhaaksi nuoreksi pelaajaksi" vuonna 1998. Samana vuonna hän oli mukana voittamassa Skotlannin Cupia. Yhteensä Naysmith pelasi Heartsissa 121 liigaottelua, joissa hän teki 4 maalia.


title: Gary Naysmith

text:
Lokakuussa 2000 Naysmith siirtyi Evertoniin 1,75 miljoonan punnan siirtokorvauksella. Evertonissa hän on pelannut Walter Smithin ja David Moyesin valmennuksen alaisuudessa. Yhtenä Skotlannin parhaimpana vasempana pakkina pidettävä Gary teki vuonna 2005 kolmen vuoden jatkosopimuksen Evertonin kanssa .
5. heinäkuuta 2007 Naysmith kuitenkin siirtyi nykyiseen seuraansa Sheffield Unitediin miljoonalla punnalla.


title: Gary Naysmith

text: Skotlannin maajoukkueessa Naysmith on pelannut 47 ottelua ja tehnyt yhden maalin.


title: Bjarni Viðarsson

text: Bjarni Þór Viðarsson (s. 3. toukokuuta 1988) on islantilainen jalkapalloilija, joka edustaa kotimaansa pääsarjassa Úrvalsdeildissa pelaavaa FH Hafnarfjörðuria. Hän on pelipaikaltaan keskikenttäpelaaja.


title: Bjarni Viðarsson

text: Bjarni pelasi FH Hafnarfjörðurissa jo nuorena. Hän siirtyi Evertoniin kesällä 2004 ja pelasi pitkään Evertonin nuorisoakatemiassa ja reservijoukkueessa, ja nousi myös ykkösjoukkueen rinkiin. Maaliskuussa 2006 hän teki kaksivuotisen sopimuksen Evertonin kanssa.


title: Bjarni Viðarsson

text: Peliaikaa Evertonissa tuli nihkeästi, eikä hän pelannut seurassa yhtään valioliigaottelua. Yhdessä UEFA-cupin ottelussa hän pelasi 21 minuuttia. Kevätkaudella 2006–2007 hän pelasi lainalla AFC Bournemouthissa kuusi ykkösliigan ottelua. Tammikuussa 2008 hän siirtyi lainasopimuksella Eredivisien FC Twenteen, jonka kanssa hän allekirjoitti pysyvämmän sopimuksen kesällä 2008. Hän ei kuitenkaan pelannut Twentessä yhtään virallista ottelua. Seuraavana kesänä hän siirtyi belgialaiseen KSV Roeselaren, jossa pelasi kaudella 2009–2010 kaikkiaan 23 pääsarjan ottelua, joissa teki kuusi maalia. Kaudella 2010–2011 hän pelasi KV Mechelenissä 16 Belgian pääsarjaottelua. Seuraavalla kaudella hän jäi seurassa kokonaan ilman peliaikaa.


title: Bjarni Viðarsson

text: Bjarni pelasi tanskalaisessa Silkeborg IF:ssä kaudet 2012–2015, jolloin seura putosi kahdesti Tanskan Superliigasta ja nousi sinne kerran. Hän pelasi 16 ottelua Superliigassa ja 12 ottelua 1. divisioonassa. Kesällä 2015 hän palasi FH Hafnarfjörðuriin ja voitti heti tulokaskaudellaan Islannin-mestaruuden tehtyään 19 pelaamassaan ottelussa kolme maalia. Hän pelasi seurassa neljä Eurooppa-liigan karsintaottelua kaudella 2015–2016.


title: Bjarni Viðarsson

text: Bjarni edusti Islantia 16-, 17-, 18-, 19- ja 21-vuotiaiden ikäluokissa. Hän pelasi kaksi ottelua alle 21-vuotiaiden EM-kilpailuissa 2011. Toistaiseksi ainoan A-maaottelunsa hän pelasi Valko-Venäjää vastaan helmikuussa 2008. Myös hänen veljensä Arnar Viðarsson ja David Viðarsson ovat pelaneet jalkapalloa ammattilaistasolla ja Islannin maajoukkueessa


title: Sidney Paget

text: Sidney Edward Paget (4. lokakuuta 1860 – 28. tammikuuta 1908) oli Lontoossa syntynyt brittiläinen kuvittaja, joka tunnetaan parhaiten hänen tekemistään kuvituksista sir Arthur Conan Doylen Sherlock Holmes -tarinoihin. Paget työskenteli pääasiallisesti Strand Magazine -lehdelle.


title: Sidney Paget

text: Usein on esitetty, että Paget olisi käyttänyt veljeään Walteria Holmesin esikuvana. Pagetin toinen veli, Henry Marriot, on kuitenkin kieltänyt sen: "Väite, että taiteilijan veli Walter - tai joku muu henkilö - olisi ollut Sherlock Holmesin mallina, on väärä."


title: Steelers

text: Steelers Hämeenlinna on vuonna 1996 perustettu hämeenlinnalainen urheiluseura. Sillä on toimintaa salibandyssa, koripallossa ja jääkiekossa.


title: Steelers

text: Nimi Steelers otettiin käyttöön kesällä 2011, kun junioritoimintaa pyörittävä RuRu ja FT Trackers yhdistivät toimintansa jälkimmäisen pudottua Salibandyliigasta. Molemmat seurat säilyivät kuitenkin omina yhdistyksinään.


title: Steelers

text: Seuran salibandyn miesten edustusjoukkue pelaa kaudella 2016-2017 Suomen korkeinta sarjatasoa Salibandyliigaa. Miehet nousivat liigaan kabinettipäätöksellä vaikka he hävisivätkin Divarin finaalit LaSBille ja liigakarsintaottelut SalBalle, sillä Tapanilan Erä yhdistyi SSV:n kanssa. Naisten edustusjoukkue pelaa toiseksi korkeimmalla naisten sarjatasolla, aisten 1. divisioonassa. Lisäksi seuralla on aikuisten sarjoissa joukkueet miehissä 2., 3., 5. ja 6. divisioonissa sekä naisissa 3. divisioonassa.


title: Steelers

text: Junioreissa seuralla on edustus kaikissa ikäluokissa aina 2009 syntyneistä edustusjoukkueisiin.Koripallo liittyi seuran lajivalikoimaan varsinaisesti syksyllä 2016, jolloin muun muassa Eetu Koivuniemen kasvattajaseurana tunnettu "Punaportin Blues" siirtyi toimimaan Steelersin alaisuudessa ja aloitti koripallotoiminnan laajentamisen kaupungissa.


title: Steelers

text: Steelers aloittaa harrastusluonteisen jääkiekkokerhotoiminnan syksyllä 2016. Mukana toiminnassa on Sisu Hockey.


title: Joseph Yobo

text: Joseph Ikpo Yobo (s. 6. syyskuuta 1980 Kano, Nigeria) on nigerialainen jalkapalloilija, joka pelaa lainasopimuksella Evertonista Turkin Superliigassa Fenerbahçe SK -seurassa. Hän on pelipaikaltaan puolustaja.


title: Joseph Yobo

text: Yobo siirtyi Evertoniin vuonna 2002. Ennen Evertoniin siirtymistään hän edusti Standard Liègea ja Marseillea. Vuonna 2010 hän siirtyi vuoden pituisella sopimuksella lainalle turkkilaiseen Fenerbahçeen.


title: Joseph Yobo

text: Nigerian maajoukkuetta Yobo on edustanut 86 kertaa ja tehnyt kuusi maalia. Hänet valittiin Nigerian joukkueeseen vuoden 2002 MM-kisoihin.


title: Futisliigan kausi 1990

text: Futisliigan kausi 1990 oli vuonna 1989 perustetun jalkapalloliigan ensimmäinen kausi. Kaudella 1990 toiminnan aloittanut liiga käytti kausilla 1990–1991 nimeä Futisliiga. Liigaan osallistui 12 joukkuetta, jotka pelasivat kaksinkertaisen sarjan ja kahdeksan joukkueen pudotuspelit.


title: Futisliigan kausi 1990

text: Kaudella 1990 liigan ja Suomen mestaruuden voitti HJK. Viimeiseksi jäänyt Kuusankosken Kumu putosi suoraan I divisioonaan ja 11. sijoittunut KPV putosi hävittyään liigakarsinnan FF Jaroa vastaan. Liigan maalikuninkuuden jakoivat 16 maalilla FC Ilveksen Marek Czakon ja HJK:n Kimmo Tarkkio. Vuoden 1990 parhaaksi liigapelaajaksi valittiin Reippasta edustanut Jari Litmanen.


title: Futisliigan kausi 1990

text:
Taulukon tiedot Jalkapallokirja 1990, Veikkausliigan tilastohistoriasta (ottelutilastot, kausi 1990) kotikentät. ja valmentajat, pvm on uuden valmentajan ensimmäinen ottelu
1) Seura ensimmäistä kertaa pääsarjassa.


title: Futisliigan kausi 1990

text:
Sarjan kahdeksan parasta selviytyivät pudotuspeleihin. Viimeiseksi sijoittunut Kuusankosken Kumu putosi suoraan I divisioonaan kaudeksi 1991 ja Veikkausliigaan nousi Porin Pallo-Toverit. OTP ja KPV pelasivat uusintaottelun suorasta säilymisestä ja häviäjä joutui liigakarsintaan FF Jaroa vastaan.
(* sijat 10/11 (suora säilyminen/karsija) ratkaistiin uusintaottelulla, OTP voitti KPV:n 2-1


title: Futisliigan kausi 1990

text: Ottelukohtaiset tilastot Veikkausliigan tilastohistoriasta, ottelutilastot kausi 1990. Runkosarjan ottelut pelattiin 29.4. – 26.8. ja pudotuspelit 2.9. – 7.10.1990. Pudotuspelien rp-ratkaisujen maalilukemat Jalkapallokirjasta


title: Futisliigan kausi 1990

text: Pudotuspeleihin osallistuivat runkosarjan kahdeksan parasta joukkuetta. Otteluparit pelattiin "paras kolmesta" menetelmällä, eli jatkoonpääsyyn vaadittiin kaksi voittoa. Pronssista pelattiin vain yksi ottelu. Tasan päättyneissä otteluissa ei pelattu jatkoaikaa, vaan ottelusarjan tilanteesta riippumatta rangaistuspotkukilpailu. Joukkue 1 pelasi kotonaan otteluissa 1 ja 3, joukkue 2 vastaavasti otteluissa 2.


title: Futisliigan kausi 1990

text: "FC Kuusysi välieriin otteluvoitoin 2–0."


title: Futisliigan kausi 1990

text: "Ottelu määrättiin uusittavaksi erotuomarin hylättyä RoPS:n rangaistuspotkun."


title: Futisliigan kausi 1990

text: "MP välieriin otteluvoitoin 2–1."


title: Futisliigan kausi 1990

text: "HJK välieriin otteluvoitoin 2–1."


title: Futisliigan kausi 1990

text: "Reipas välieriin otteluvoitoin 2–0."


title: Futisliigan kausi 1990

text: "FC Kuusysi finaaliin otteluvoitoin 2–0."


title: Futisliigan kausi 1990

text: "HJK finaaliin otteluvoitoin 2–0."


title: Futisliigan kausi 1990

text: "HJK mestari otteluvoitoin 2–0."


title: Futisliigan kausi 1990

text: "FF Jaro nousi Futisliigaan otteluvoitoin 2–0."


title: Futisliigan kausi 1990

text: Sijoitukset 1-4 määräytyivät pudotuspelien ratkaisujen mukaan, sijat 5-8 eli pudotuspelien ensimmäisellä kierroksella hävinneiden sijoitukset määräytyivät runkosarjassa sijoittumisen perusteella ja sijat 9-12 runkosarjan mukaan.


title: Futisliigan kausi 1990

text: Suomessa ei mestaruuden saavuttaneita pelaajia nimetä virallisesti. Viimeisin tiedossa oleva Suomen Palloliiton (tai Veikkausliigan) julkaisema luettelo pelaajista, jotka saavuttivat Suomen mestaruuden on kaudelta 1980. Ko. mestariluetteloissa oli aina joku minimimäärävaatimus kauden aikana pelatuille otteluille (oli yleensä vähintäin puolet kauden otteluista), jonka pelaajan oli pitänyt pelata saadakseen nimensä mestarien luetteloon.


title: Futisliigan kausi 1990

text: HJK:n liigapeleissä pelasivat kauden aikana seuraava pelaajat (Kausi 1990 ottelut/maalit):


title: Futisliigan kausi 1990

text: Jari Europaeus (18/-), Klaus Granlund (10/6), Petri Helin (24/4), Aki Hyryläinen (20/1), Petri Jakonen (9/-), Markku Kanerva (28/3), Juha Karjalainen (20/-), Pekka Onttonen (24/2), Jari Rantanen (16/3), Pasi Rautiainen (29/9), Kari Rissanen (27/2), Janne Suokonautio (6/1), Kimmo Tarkkio (27/16), Pasi Tauriainen (26/3), Petri Tiainen (9/-), Erkki Valla (19/-), Mika Wallden (6/-), Jouko Vuorela (29/2), Mika Väyrynen (12/-), Sami Ylä-Jussila (9/1).


title: Futisliigan kausi 1990

text:
"Euroopan cup:"
"UEFA Cup:"
"Cup-voittajien cup:"


title: Wolfgang Ketterle

text: Wolfgang Ketterle (s. 21. lokakuuta 1957) on saksalainen fyysikko, joka työskentelee MIT:ssä Yhdysvalloissa. Hän keskittyy koejärjestelyihin, jotka hidastavat ja jäähdyttävät atomeita lähelle absoluuttista nollapistettä. Hänen vetämänsä tutkimusryhmä toteutti Bosen–Einsteinin kondensaatin yhtenä maailman ensimmäisistä vuonna 1995. Tästä hyvästä hänelle myönnettiin Nobelin fysiikanpalkinto yhdessä Eric Cornellin ja Carl Wiemanin kanssa 2001.


title: Wolfgang Ketterle

text: Ketterle kasvoi ja kävi koulua Heidelbergissä ja sen läheisessä Eppelheimissä. Hänen kiinnostuksensa tekniikkaan suuntautui ensin Legoihin ja sitten kemiaan ja elektroniikkaan. Hän aloitti myös yliopiston Heidelbergissä mutta siirtyi kanditutkinnon jälkeen Müncheniin. Puolijohteisiin liittyvälle väitöskirjalleen hän sai ohjaajat Max Planck -instituutista. 32-vuotiaana hän vaihtoi kylmätutkimuksen pariin ja siirtyi Yhdysvaltoihin MIT:hen.


title: Tanska-Norja

text: Tanska-Norja on nimitys, jota on jälkikäteen käytetty Tanskan ja Norjan muodostamasta historiallisesta valtiosta. Tanska-Norjan valtio oli personaaliunioni vuodesta 1380 vuoteen 1536, jolloin Norja menetti statuksensa kuningaskuntana ja rinnastettiin Tanskalle kuuluvaan maakuntaan. Kalmarin unionin aikana vuosina 1397–1520 samaan valtioliittoon kuului suurimman osan ajasta myös Ruotsi.


title: Tanska-Norja

text: Tanskan ja Norjan yhteys päättyi, kun Tanska luovutti Norjan Ruotsille Kielin rauhassa 1814.


title: Tabatinga

text: Tabatinga on brasilialainen kaupunki Perun ja Kolumbian rajan läheisyydessä, Amazonasin osavaltiossa. Siellä asuu yli 40 000 asukasta ja sen pinta-ala on noin 3 225 km². Tabatinga kuuluu kolumbialaisen naapurikaupungin, Letician ja perulaisen Santa Rosan muodostamaan alueeseen, jolla asuu yli 100 000 asukasta Amazon-joen rannalla.


title: Carl Wieman

text: Carl Edwin Wieman (s. 26. maaliskuuta 1951) on yhdysvaltalainen fyysikko. Hän oli yhdessä Eric Cornellin kanssa ensimmäisiä, jotka onnistuivat syntetisoimaan Bosen–Einsteinin kondensaatin vuonna 1995. Wieman itse sanoi tuloksesta Time-lehden haastattelussa: ”Me pääsimme asteen miljardisosan päähän absoluuttisesta nollapisteestä”. Tästä saavutuksesta Wieman sai yhdessä Cornellin ja MIT:n tutkijan Wolfgang Ketterlen kanssa Nobelin fysiikanpalkinnon vuonna 2001.


title: Carl Wieman

text: Wieseman kasvoi Oregonin syrjäseuduilla, mutta pääsi opiskelemaan MIT:hen Massachusettsiin. Viime vuosina Wiemanin erityinen mielenkiinnon kohde on ollut luonnontieteiden opetus. Hän työskentelee Coloradon yliopistossa Boulderissa.


title: Ruotsi-Norja

text: Ruotsi-Norja oli Ruotsin ja Norjan välille vuosiksi 1814–1905 muodostettu personaaliunioni, jossa mailla oli muun muassa yhteinen kuningas. Unionin ainoa maarajanaapuri oli Venäjän keisarikunta.


title: Ruotsi-Norja

text: Ruotsi kuului Napoleonin vastustajiin, minkä johdosta Napoleon taivutteli Venäjän valtaamaan Ruotsilta Suomen. Napoleonin sotien jälkeen Ruotsi sai hyvityksenä Norjan Napoleonin liittolaiselta Tanskalta. Maiden välille muodostettiin personaaliunioni. Norja sai sisäisen autonomian ja periaatteessa vain ulkopolitiikka oli maille yhteinen.


title: Ruotsi-Norja

text: Norjassa personaaliunioniin oltiin kuitenkin yleisesti tyytymättömiä ja vaatimukset täydestä itsenäisyydestä kasvoivat. Vuonna 1905 järjestettiin Norjassa personaaliunionin purkamisesta kansanäänestys, jonka tulos oli murskaava: 368 208 ääntä (99,95 prosenttia) purkamisen puolesta ja 184 ääntä sitä vastaan. Äänestystuloksen jälkeen Ruotsi taipui maiden eroon. Norja itsenäistyi vuonna 1905 ja maiden välinen personaaliunioni lakkasi olemasta. Ennen tilanteen ratkeamista maiden välillä oli vallinnut jopa sodan uhka.


title: Hyvä asianajajatapa

text: Asianajajien ammattikunnalla on kaikissa maissa omat ammattikunnan itsensä laatimat ja osin lakiin peruvat eettiset säännöt, joita ammattikuntaan kuuluvien tulee noudattaa. Alan kansainvälistyttyä on annettu myös kansainvälisiä eettisiä normeja, joilla varmistetaan, se, että kansallisista eroista huolimatta alan tietyt vähimmäissäännöt toteutuvat myös käytettäessä asianajajan palveluita vieraassa maassa.


title: Hyvä asianajajatapa

text: Suomessa velvollisuus noudattaa hyvää asianajajatapaa perustuu lakiin, mutta sen sisältö jää ammattikunnan itsensä arvioitavaksi. Asianajajista annetun lain 5 §:n mukaan ”Asianajajan tulee rehellisesti ja tunnollisesti täyttää hänelle uskotut tehtävät sekä kaikessa toiminnassaan noudattaa hyvää asianajajatapaa.”


title: Hyvä asianajajatapa

text: Asianajajaa, joka ei noudata tämän asianajajalain yleislausekkeen asettamia vaatimuksia, uhkaavat laissa säädetyt seuraamukset, viime kädessä erottaminen Asianajajaliitosta. Vain tämän julkisoikeudellisen, lailla perustetun liiton jäsenet saavat käyttää suojattua ammattinimikettä asianajaja, ruotsiksi advokat.


title: Hyvä asianajajatapa

text: Hyvän asianajajatavan mukaiset eettiset tapaohjeet ovat syntyneet asianajajien omien kokemusten pohjalta. Ne heijastavat toisaalta yhteiskunnassa vallitsevaa moraalikäsitystä sekä kansalaisten käsitystä hyvästä oikeudenhoidosta ja toisaalta asianajajakunnan käsitystä tehtävänsä merkityksestä ja arvosta sekä heidän velvollisuuksistaan. Tapaohjeet osoittavat, mitä hyvältä asianajajalta voidaan edellyttää.


title: Hyvä asianajajatapa

text: Suomen Asianajajaliitto on vuonna 1972 hyväksynyt hyvää asianajajatapaa koskevat ohjeet, jota on sittemmin osin uudistettu.


title: Hyvä asianajajatapa

text: Ohjeiden johdannossa todetaan seuraavaa:


title: Hyvä asianajajatapa

text: "Eräitä hyvän asianajajatavan perusperiaatteita on lausuttu laissa julki. Niinpä asianajajalain 5 §:n 3 momenttiin on otettu säännös asiakasvarojen erillään pitämisestä ja saman lainkohdan 2 momenttiin sisältyy kielto harjoittaa asianajajan tointa yhtiössä muun kuin asianajajan kanssa, ellei asianajajayhdistyksen hallitus erityisestä syystä anna siihen lupaa. Asianajajalain 5 b §:ään on otettu säännös asianajajan ja hänen apulaisensa salassapitovelvollisuudesta. Itsestään selvää on, että asianajaja ei saa myötävaikuttaa mihinkään lainvastaiseen eikä millään tavoin edistää kunnianvastaista tai arvotonta toimintaa. Hyvän asianajajatavan vaatimusten mukaisesti on Suomen Asianajajaliiton säännöissä määrätty, että asianajajan tulee pitää asianmukaisia tilejä ja luetteloita vastaanottamistaan tehtävistä ja suorittamistaan toimista (39 §). Säännöissä edellytetään hyvän asianajajatavan mukaisesti, että asianajajalla on erityinen toimipaikka, toimisto (40 § 1 mom.). Lisäksi määräävät säännöt, että Suomen Asianajajaliitto voi jäsentensä noudatettavaksi vahvistaa ohjeita ( 17 §), joita jäsen on velvollinen noudattamaan.


title: Hyvä asianajajatapa

text:
Hyvän asianajajatavan vaatimukset ilmenevät paitsi niitä koontaneista lain säännöksistä ja sääntömääräyksistä ennen kaikkea Suomen Asianajajaliiton päättävien ja toimeenpanevien elinten ratkaisuista. Monet asianajajaliiton hallituksen lausunnot ja päätökset kurinpitoasioissa sisältävät kannanottoja asianajajatavan sisältöä koskevissa kysymyksissä. Suomen Asianajajaliiton päättävät
elimet ovat hyväksyneet eräitä periaatelausumia ja ohjeita noudatettavaksi muun muassa ilmoittelussa sekä suhteissa asiakkaisiin ja kollegoihin. Nämä hyvän asianajajatavan lähteet eivät kuitenkaan muodosta yhtenäistä kokonaisuutta."


title: Hyvä asianajajatapa

text: Suomen Asianajajaliiton hyväksymät hyvää asianajajatapaa koskevat ohjeet


title: Hyvä asianajajatapa

text: Tapaohjeiden uudistus on valmisteilla siten, että tammikuussa 2009 Suomen Asianajajaliiton valtuuskunnan on tarkoitus hyväksyä uudet tapaohjeet jäsenkunnan noudatettavaksi.


title: Hyvä asianajajatapa

text: Edellä mainittujen tapaohjeiden antamisen jälkeen hyvän asianajajatavan valvonta on siirtynyt Suomen Asianajajaliiton hallitukselta ensin kurinpitolautakunnalle ja nyttemmin liiton valvontalautakunnalle. Valvontalautakunnassa on asianajajien lisäksi ulkopuolisia jäseniä, joiden tulee olla oikeusministeriön tehtävään hyväksymiä. Ulkopuolisiksi jäseniksi on asetettu mm. oikeustieteen professoreita ja tuomareita.


title: Hyvä asianajajatapa

text: Valvontalautakunnan päätöksistä voi valittaa Helsingin hovioikeuteen.


title: Hyvä asianajajatapa

text: Lain mukaan myös oikeuskansleri valvoo asianajajien toimintaa ja hänellä on myös valitusoikeus valvonta-asioissa tehtyihin ratkaisuihin.


title: Prefiksi

text: Prefiksi eli etuliite on sanan eteen liitettävä osa, joka muokkaa sanan merkitystä. Kielitieteessä prefiksi ei voi esiintyä itsenäisesti (esimerkiksi "epä").


title: Prefiksi

text: SI-etuliitteet ovat mittayksiköiden nimien eteen lisättäviä etuliitteitä, joiden avulla muodostetaan kerrannaisyksiköitä, toisin sanoen perusyksikköä paljon suurempia tai pienempiä saman suureen yksiköitä. Sellaisia ovat esimerkiksi kilo kilometrissä (tuhat metriä) ja milli millilitrassa (litran tuhannesosa).


title: Miinalautta Porkkala

text: Miinalautta Porkkala (kylkinumero 777) on Suomen merivoimien Pansio-luokan miinalautta. Aluksella on suuri miina- ja kuljetuskapasiteetti, ja se on varustettu koneellisilla miinojen lastaus- ja laskulaitteilla. Alus kykenee lähes samoihin tehtäviin kuin merivoimien miinalaivatkin.


title: Miinalautta Porkkala

text: Miinalautta Porkkala on Inkoon kunnan kummialus.


title: Miinalautta Porkkala

text: Alus tilattiin toukokuussa 1990 Olkiluodon telakalta, ja se otettiin palvelukseen 29. lokakuuta 1992 .


title: Miinalautta Porkkala

text: Alus palvelee Suomenlahden meripuolustusalueen 5. Miinalaivueessa ja sen kotitukikohta on Upinniemi ja kummipaikkakunta sen Porkkalan kylä.


title: Miinalautta Porkkala

text: Muut Pansio-luokan miinalautat ovat Pansio ja Pyhäranta.


title: Hiilinielu

text: Hiilinielu (myös hiilidioksidinielu) on hiilivarasto, jonka koko kasvaa. Se on vastakohta hiilen lähteelle. Pääasiallisia luonnollisia hiilinieluja ovat meret sekä kasvit ja muut organismit, jotka käyttävät fotosynteesiä. Fotosynteesissä hiiltä siirtyy biomassaan ilmakehästä, jossa sitä on hiilidioksidin muodossa. Myös suot ja metsät sitovat hiiltä.


title: Hiilinielu

text: Käsite hiilinielu on tullut laajaan tietoisuuteen ilmaston lämpenemistä koskevan keskustelun ansiosta. Esimerkiksi Kioton sopimuksessa hiilinielujen hyödyntäminen on eräs tapa lieventää valtiokohtaisia kasvihuonekaasupäästöjä.


title: Hiilinielu

text: Hiiltä on mahdollista erottaa ilmakehästä myös teknologian keinoin. Monia keinoja ilmastonmuutoksen hillitsemiseksi keinotekoisesti käyttäen erilaisia hiilidioksidin talteenottomenetelmiä tai parantamalla luonnollisia prosesseja on tutkittu. Yksi tutkimuskohteista on hiilidioksidin geologinen varastointi.


title: Hiilinielu

text: Valtameret peittävät noin 70% maapallon pinta-alasta ja niihin on liuenneena noin 50 kertaa niin paljon epäorgaanista hiiltä kuin ilmakehään, eli noin 20 kertaa niin paljon kuin maaperään ja maalla kasvaviin kasveihin. Hiilidioksidin vuo merestä ilmakehään ja ilmakehästä mereen on suuri, ja siinä tapahtuu pieniä muutoksia geologisessa aikaskaalassa. Vuosien ja vuosikymmenten mittakaavassa muutokset liittyvät hiilidioksidin liukenemiseen meriveteen, mutta pitemmän aikavälin muutoksissa biologisilla prosesseilla on suurempi rooli. Epäorgaanista hiiltä poistuu meristä pikkuhiljaa sedimentoituvina suoloina, joita hiilidioksidi muodostaa kalsiumin tai magnesiumin kanssa.


title: Hiilinielu

text: Vuonna 2008 arvioitiin että meriin absorboituu noin neljännes ihmisen tuottamasta hiilidioksidista, noin 2,3 miljardia tonnia hiilidioksidia. Hiilidioksidi muuttaa merivettä happamammaksi, jolloin sen absorptiokyky pienenee, ja vuosien mittaan merien teho hiilinieluna huononee.


title: Hiilinielu

text: Merten toimimista hiilinieluna on ehdotettu tehostettavaksi joko rautalannoitteiden avulla tai injektoimalla hiilidioksidia suoraan syvän meren alueille. Tämä voi aiheuttaa ennustamattomia häiriöitä ympäristössä. IPCC pitää merien lannoittamista ja hiilidioksidin sitomista kasvavaan fytoplanktonin massaan yhtenä mahdollisena tapana vähentää hiilidioksidin määrää ilmakehässä, mutta toteaa että ratkaisun ympäristövaikutuksia pitää tutkia lisää. Ei ole vahvaa näyttöä siitä että vaikka planktonin määrä saataisiin kasvamalla lannoittamalla vähäravinteisia merialueita, biologisesti sitoutunutta hiiltä vajoaisi syvyyksiin suuria määriä.


title: Hiilinielu

text: Metsien hiilivarantoon sisältyy puusto ja maaperä. Yli puolet metsiin sitoutuneesta hiilestä on varastoitunut maaperään. Maaperän hiilivarasto kasvaa luonnonmetsässä jopa tuhansien vuosien ajan. Maaperän hiilivarastosta tiedetään kuitenkin vähän.


title: Hiilinielu

text: Kaadettujen puiden juuristo hajoaa nopeasti. Suomen metsien keskimääräinen puuston määrä on nykyään alle 200 kuutiota puuta hehtaarilla. Luonnonvaraisessa metsässä puuta voi olla 600 kuutiota hehtaarilla. Vanhoissa metsissä erityistä on kuitenkin suuri hehtaarikohtainen hiilivarasto. Hiilivarastot ovat erityisen suuret sademetsissä.


title: Hiilinielu

text: Sekä Suomessa että EU:ssa nieluvaikutus on pääosin talousmetsissä, missä puuston määrää on kasvatettu tarkoituksellisesti vuosikymmeniä hakkuumahdollisuuksien lisäämiseksi. Samalla metsien puuston ja maaperän hiilivarat ja hiilensidontakyky ovat kasvaneet jopa kaksinkertaisiksi, ja kehitystä voidaan jatkaa vielä pitkälle tulevaisuuteen.


title: Hiilinielu

text: Suomen Luonnonsuojeluliiton mukaan paras ilmastoteko on jättää omistamansa metsä rauhassa sitomaan hiiltä. Suomen Metsäyhdistyksen (SMY) mukaan tämä keino tepsisi kuitenkin vain väliaikaisesti, sillä metsien kasvillisuuden määrä ei voi kasvaa loputtomiin. Kun keino olisi käytetty loppuun, kokonaispäästöt alkaisivat jälleen kasvaa. SMY:n mielestä tämä ei edistäisi kestävää kehitystä, koska tämän voi tehdä jokaisen metsähehtaarin kohdalla vain kerran. Tulevat sukupolvet eivät voisi sitä enää samassa metsässä tehdä, mutta ne eivät voisi tehdä metsällä välttämättä kaikkea muutakaan haluamaansa, koska osa metsän käytöstä, esimerkiksi virkistyskäyttöä lukuun ottamatta, johtaisi hiilivaraston purkamiseen. SMY:n näkemyksen mukaan näin menetettäisiin mahdollisuus käyttää metsiä kestävällä ja pysyvällä tavalla ilmastonmuutoksen torjuntaan kuten esimerkiksi bioenergian tuotantoon tai metsätuotteiden hiilivaraston kasvattamiseen.


title: Hiilinielu

text: Suurten hiilivarastojen suojelun tulisi olla tärkeä osa ilmastopolitiikkaa ilmakehän hiilen sidonnan ohella sekä tropiikissa että Suomessa. Hiilinieluihin liittyy poliittinen ongelma, miten määritetään nielun lähtötaso, josta lukien hiilivaraston kasvamista voidaan alkaa ottaa huomioon kasvihuonekaasupäästöjä vähentävänä tekijänä. 2017 EU-parlamentti päätti että hakkuita voidaan lisätä, kunhan metsien hiilinielut pysyvät ennallaan vuoteen 2050 mennessä. Ilmastotutkija Timo Vesala sanoo että päätös on murheellinen eikä ota ilmastovaikutuksia huomioon.


title: Hiilinielu

text: Ilmaston lämpeneminen pidentää Suomessa kasvukautta. Näin ollen Suomen hiilitase muuttuu entistäkin paremmaksi.


title: Hiilinielu

text: Suomen maa- ja metsätalousministeriön alaisen luonnonvarakeskus Luken käyttämiä laskentakaavoja metsien korkotasoksi on arvosteltu julkisesti alan asiantuntijoiden toimesta liian suuret hakkuut mahdollistaviksi. Luken arvion pohjalta hakkuita voitaisiin toteuttaa 2020-luvulla 83,1 miljoonaa kuutiota vuodessa, kun Helsingin yliopiston metsäekonomian ja -politiikan professori Olli Tahvosen mukaan hiilinieluja vähentämätön, kestävä luku olisi 63–68 miljoonaa kuutiota vuodessa.


title: Songs from the Wood

text: Songs from the Wood on englantilaisen rockyhtye Jethro Tullin vuonna 1977 julkaisema albumi. Albumi on sekoitus progressiivista rockia ja folkrockia. Levy on yksi yhtyeen arvostetuimmista ja laajimmin tunnetuista ja on yhtyeen 1970-luvun jälkipuoliskolla nauhoittaman folktrilogian ensimmäinen osa.


title: Songs from the Wood

text: Jethro Tullin aikaisemmista 1970-luvun puolivälin teoksista poiketen "Songs from the Wood" ei ole konseptialbumi vaan on enemmänkin kokoelma kappaleita, jotka kertovat brittiläisestä luonnosta. Levyn soundi on hyvin kelttiläinen, ja Ian Andersonin poikkihuilu ja akustinen kitara ovat levyllä keskeisiä.


title: Songs from the Wood

text:
Yhtyeen pitkäaikainen taustavaikuttaja ja orkesterisovituksista vastaava David Palmer liittyi yhtyeeseen vakituiseksi toiseksi kosketinsoittajaksi levyn nauhoitusten alussa. A-puoli
B-puoli


title: Suffiksi

text: Suffiksi (eli "jälkiliite" tai "takaliite") on sanan loppuun tuleva osa, jolla on eri merkitys kuin sanan vartalolla. Se voi muuttaa sanan tarkoitusta tai olla vain kieliopillinen pääte. Suomen kielen taivutus- ja johdospäätteet (johtimet eli johtopäätteet) ovat pääosin suffikseja.


title: Suffiksi

text: Taivutuspäätteitä ovat suomessa mm. nominien sija- ja lukupäätteet ja verbien persoona-, luku- ja aikamuotopäätteet. Osalla päätteistä on vain yksi ilmiasu, kuten allatiivilla: -"lle" esimerkiksi "kadulle". Niillä päätteillä, joihin sisältyy takavokaali "a, o" tai "u" on myös etuvokaalinen vastine, kuten inessiivin päätteellä: "ssa/-ssä" esimerkiksi "talossa, kylässä."


title: Brad Walker

text: Brad Walker (s. 21. kesäkuuta 1981 Aberdeen, Etelä-Dakota) on yhdysvaltalainen seiväshyppääjä.


title: Brad Walker

text: Opiskellessaan Washingtonin yliopistossa Walker voitti sisäratojen NCAA-mestaruuden vuosina 2003 ja 2004. Vuonna 2005 hän voitti Yhdysvaltain sisäratojen ja ulkoratojen mestaruuden. Helsingin MM-kisoissa hän voitti MM-hopeaa tuloksella 575. Kauden lopussa hän voitti tuloksella 585.


title: Brad Walker

text: Walker voitti vuonna 2006 Yhdysvaltain sisäratojen mestaruuden ja sisäratojen MM-kultaa Moskovan MM-kisoissa tuloksella 580. hän oli vuonna 2006 seitsemäs. Vuoden 2007 MM-kilpailuissa Osakassa Walker voitti kultaisen mitalin tuloksella 586 Ranskan Romain Mesnilin jäädessä hopealle samalla tuloksella. Hän ylsi vuonna 2007 voittoon myös ja Yhdysvaltojen mestaruuskilpailuissa sekä vuonna 2008 kotimaansa hallimestaruuskisoissa.